Gali Kubur Ibu Sebab Terlalu Rindu

JAKARTA: Kerana terlalu rindukan ibunya, seorang pemuda sanggup menggali semula kubur dan membawa pulang jenazah wanita itu yang baru saja dikebumikan 40 hari lalu di Kabupaten Probolinggo, Jawa Timur.

Kejadian berlaku pada Jumaat lalu apabila pemuda terbabit, Nasir mengusung jenazah ibunya, Sumarto di dalam guni dan dibawa pulang ke rumahnya selama dua hari.

Kompas melaporkan kejadian itu pada mulanya tidak diketahui penduduk sebelum satu rakaman videonya yang cuba mengebumikan semula jenazah pada Ahad lalu menjadi tular.

Nasir membawa semula jenazah ke kubur selepas dipujuk kakaknya, Sul.

Penduduk, Amin berkata, mereka tidak menyedari kejadian itu memandangkan lokasi kubur yang terletak jauh di dalam hutan.

Sementara itu, Detik News yang memetik jurucakap Kepolisian Sektor (Kapolsek) Pakuniran, Iptu Habi Sutoko berkata, pemuda itu dipercayai mengalami tekanan jiwa selepas ibunya meninggal dunia.

Menurutnya, anak ketiga daripada empat beradik itu memberi alasan tindakan terbabit dilakukan kerana terlalu rindukan kehadiran ibunya.

“Dia menggali sendiri kubur pada waktu siang tanpa pengetahuan sesiapa. Kubur itu di tengah hutan dan kawasan terbabit jarang dilalui penduduk.

“Kemudian dia memasukkan jenazah ke dalam guni lalu dibawa pulang ke rumah namun kakaknya, Sul mendapat tahu perkara itu dan memujuknya mengebumikan semula jenazah,” katanya.- Agensi


(VIDEO) Budak 3 Tahun Terjatuh Dari Tingkat 6

Kanak-kanak lelaki berusia tiga tahun berjaya diselamatkan orang ramai selepas terjatuh dari balkoni tingkat enam dalam kejadian 29 Julai, Isnin lalu.

Tidak diketahui bagaimana mangsa boleh tergantung di luar balkoni itu, tetapi klip video yang dirakam orang awam menunjukkan mangsa bersendirian menghadapi situasi itu di bangunan kediaman di Chongqing, China.

Beberapa jiran berkumpul di bawah bangunan dan membentangkan kain yang dipercayai selimut dalam cubaan menyambut kanak-kanak itu sekiranya mangsa terjatuh.

Salah seorang saksi di tempat kejadian, Liu, yang tinggal di tingkat 27 berkata, keadaan pada ketika itu cemas dan ramai yang menjerit.

“Mangsa cuba bertahan dengan mencapai besi pagar beberapa kali sebelum cuba memanjat semula ke balkoni. Tetapi apabila dia hampir saja berjaya, dia tergelincir,” katanya.

Sehingga mangsa tidak dapat lagi bertahan lalu terjatuh dan mujur mangsa terjatuh tepat di selimut yang dibentangkan di bawah.

Never leave your child home alone! Toddler who climbed out of high-rise building balcony was luckily caught by neighbors with a blanket pic.twitter.com/IPvUlKz1km

Mangsa selamat tetapi dibawa ke hospital kerana mengalami kecederaan kecil.

Difahamkan, ibu bapa mangsa pada ketika kejadian, sedang bekerja.

Sumber: World of Buzz, People’s Daily, Sina News


Dr Noor Hisham ‘Terasa’ Hati, Cecewa Dengan Penyokong Najib

PUTRAJAYA: Ketua Pengarah Kesihatan, Datuk Dr Noor Hisham Abdullah jelas terasa hati dan kecewa dengan kelakuan penyokong bekas Perdana Menteri, Datuk Seri Najib Razak yang tidak mengamalkan penjarakan sosial ketika berhimpun di pekarangan Kompleks Mahkamah Kuala Lumpur, hari ini.

“Sedih bila melihat keadaan begini tiada kawalan kendiri.

“Sudah terang lagi bersuluh setiap hari Kementerian Kesihatan mengingatkan rakyat Malaysia patuh kepada SOP (prosedur operasi standard) untuk penjarakan selamat sekurang-kurangnya satu meter, memakai pelitup separuh muka dan kerap cuci tangan,” ciapnya di Twitter.

Beliau memberi reaksi itu selepas seorang wakil rakyat dilaporkan bimbang berlaku kluster baharu susulan himpunan solidariti menyokong Najib di luar mahkamah, hari ini.

Ketika membahaskan usul menjunjung kasih titah diraja di Dewan Rakyat, Ahli Parlimen Ledang Syed Ibrahim Syed Noh berkata, wabak itu masih menular dalam negara dan sebarang usaha pencegahan perlu dilakukan dengan berdisiplin.

“Terutamanya apabila hari ini kita dengar ada satu himpunan di mahkamah, kita bimbang berlaku kluster baharu akibat daripada satu perhimpunan yang tidak dikekang dan dikawal.

“Langkah pencegahan wajib diamalkan malahan lebih berdisiplin secara bersama bagi memastikan penularan ini benar-benar tamat. Kita tidak kalah, tetapi kita belum menang,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Sekumpulan Lebah Buat Sarang Pada Punggung Lelaki Ini

Kenapa lebah-lebah tu kerumun punggung lelaki ni? Peliknya!

Seorang lelaki dari Nagaland, iaitu sempadan India dan Myanmar telah dikerumuni sekumpulan lebah selepas ratu lebah terbang kearahnya.

Yang peliknya, lebah ini membuat sarang pada bahagian punggung lelaki terbabit dan ia mencuri perhatian ramai.

Lelaki yang dikenali dengan nama Velelhu, 25, berada pada tangga sambil menunjukkan lebah-lebah terbabit yang berkerumun disitu.

Velelhu kemudiannya berjaya menangkap ratu lebah sebelum mengoyakkan sayap dan meletakkan kedalam sebuah balang, menyebabkan lebah-lebah lain tidak lagi mengerumuni beliau.

Kejadian yang jarang berlaku ini nyata menarik minat orang ramai yang rata-ratanya meluahkan rasa ‘geli’ apabila melihat lebah-lebah itu mengerumuni punggung lelaki tersebut.


Tuduhan ‘projek IC’ di Sabah, pesara guru lapor polis

KENINGAU – Seorang pesara guru membuat laporan polis ke atas sebuah portal berita dan penulisnya kerana menyiarkan sebuah berita yang disifatkan berunsur fitnah.

Peter@Isong Daigo, 58 berkata artikel bertajuk ‘Hundreds throng NRD counter, sparking fear of Project IC 2.0 in Sabah’ semalam turut menimbulkan persoalan berhubung integriti penjawat awam yang berkompromi dalam soal undang-undang negara.

Dalam laporan polis yang dibuat di sini hari ini, Peter berkata  artikel itu telah menyebarkan cerita seolah-olah program bersama Ketua Menteri Datuk Seri Mohd Shafie Apdal yang diadakan di Dewan Masyarakat Keningau pada Jumaat lalu adalah satu lagi usaha untuk mewujudkan ‘Projek IC’, iaitu projek memberi kad pengenalan kepada warga asing.

“Penulis telah menyiarkan suatu berita yang dia sendiri tidak pasti akan kesahihannya,” dakwanya dan menambah berita itu juga menimbulkan kerisauan dalam kalangan rakyat Sabah.

Sehubungan itu, Peter meminta polis menyiasat portal berita tersebut dan penulis artikel berkenaan kerana cuba menghasut rakyat.


Ahli Boleh Keluarkan RM9,000 Hingga RM60,000 Dari Akaun 1 KWSP, Ini Syaratnya..

Berita ini pastinya memberikan sedikit harapan dan nafas lega kepada mereka yang sangat memerlukan pada saat yang sukar ini.

Berdasarkan laporan Harian Metro, pihak Kumpulan Wang Simpanan Pekerja (KWSP) telah memutuskan untuk merperluaskan lagi skop i-Sinar yang melibatkan mereka yang kehilangan pekerjaan, diberi cuti tanpa gaji atau yang hilang sumber pendapatan.

Ahli layak boleh membuat permohonan bermula Disember 2020. Amaun akan dikreditkan dalam akaun bank ahli pada hujung bulan selepas permohonan dibuat. Pengkreditan pertama akan bermula pada Januari 2021. Jumlah pendahuluan ini akan dikreditkan secara berkala sehingga enam bulan bermula pada tarikh pertama pengkreditan. – Kata sumber

Jadi, kita boleh membuat permohonan dan sekiranya lulus kita boleh mengeluarkan 10 peratus wang daripada baki amaun simpanan di dalam Akaun 1.

Ini bermaksud sekiranya kita mempunyai baki RM90,000 dan ke bawah dalam Akaun 1, kita boleh mengeluarkan amaun sehingga RM9,000 maksimum.

Bagaimanapun, jumlah ini tidak akan diberikan secara one off tetapi akan dikreditkan secara berkala sehingga enam bulan dengan pendahuluan pertama sebanyak RM4,000.

Untuk mereka yang mempunyai baki melebihi RM90,000 pula boleh keluarkan sehingga RM60,000 maksimum.

Ahli mempunyai baki lebih daripada RM90,000 dalam Akaun 1, akan mempunyai akses 10 peratus, namun jumlah maksimum boleh didahulukan adalah RM60,000. Amaun pendahuluan ini akan dikreditkan secara berkala sehingga enam bulan dengan pendahuluan pertama sehingga RM10,000. – Jelasnya lagi.

Sebagai contoh, apabila kita sudah dapat kerja dan caruman bersambung semula, 100 peratus akan dimasukkan semula ke dalam Akaun 1 sehingga jumlah yang dikeluarkan digantikan. Selepas cukup, pecahan akan kembali kepada 70 peratus Akaun 1 dan 30 peratus Akaun 2.

Apa-apapun, buat mereka yang merangcang untuk menyertai i-Sinar, lakukanlah perancangan yang sebaiknya atau berjumpa dengan penasihat kewangan bagi memastikan pengeluaran yang dilakukan tepat.

Pihak KWSP juga telah menjangkakan sebanyak 2 juta ahli akan diluluskan permohonan mereka dan melibatkan sejumlah RM14 bilion. – Harian Metro


Sabah Tidak Pernah Beri Kebenaran Mana-Mana NGO Kumpul Data – TKM

KOTA KINABALU, 22 April : Kerajaan Sabah tidak pernah membenarkan mana-mana pertubuhan bukan kerajaan (NGO) untuk mengumpul data mengenai pekerja asing atau orang tanpa kerakyatan, dan tidak mengiktiraf sebarang kad warga asing yang dikeluarkan mana-mana NGO, kata Timbalan Ketua Menteri Datuk Seri Dr Jeffrey Kitingan.

Jeffrey juga Pengerusi Jawatankuasa Khas Kabinet Mengenai Pekerja Asing dan Orang Tanpa Dokumen Sabah berkata pekerja dan warga asing tanpa kerakyatan tidak seharusnya terpedaya dengan tindakan mana-mana NGO yang hendak mengumpul data atau mengeluarkan kad warga asing.

Sehubungan itu beliau menasihatkan majikan di Sabah supaya tidak mendaftarkan pekerja asing mereka dengan mana-mana NGO.

“Semua pihak harus sedar bahawa pengumpulan data atau sebarang kad warga asing yang dikeluarkan oleh mana-mana NGO tidak akan melayakkan pemegangnya mendapat sebarang faedah, perakuan atau pengiktirafan automatik oleh kerajaan negeri,” katanya dalam kenyataan di sini hari ini.

Beliau berkata jawatankuasa khas yang dipengerusikannya telah bertemu pelbagai jabatan dan agensi kerajaan serta pemain industri, dan masih dalam proses untuk melibatkan pihak berkepentingan yang lain sebelum membentangkan laporan awalnya kepada Kabinet pada pertengahan Mei ini.

Jeffrey berkata jawatankuasa khas itu sedar sentimen dan kehendak rakyat Sabah mengenai pendatang tanpa izin termasuk bantahan terhadap pengeluaran Pas Sementara Sabah (PSS) yang dicadangkan oleh kerajaan Warisan Plus sebelum ini yang dilihat memihak kepada pendatang tanpa izin.

Beliau memberi jaminan bahawa selepas sesi libat urus dengan semua pihak berkepentingan, Jawatankuasa Khas itu akan membentangkan penyelesaian yang terbaik bagi menyelesaikan masalah berkaitan pendatang tanpa izin di Sabah.

“Jawatankuasa khas itu telah berunding dengan Kementerian Luar untuk menubuhkan Jawatankuasa Penyelarasan dengan Kementerian Luar mengenai warga asing di Sabah.

“Pada masa yang sama Jawatankuasa Penyelarasan akan bekerjasama dengan kerajaan asing untuk mengeluarkan dokumen perjalanan dan pengenalan untuk memudahkan pengusiran pendatang tanpa izin,” katanya.

Jeffrey berkata kerajaan negeri komited untuk menyelesaikan masalah pendatang tanpa izin di Sabah dan akan menguatkuasakan undang-undang serta menghantar mereka pulang ke negara asal. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Enam Lelaki Cuba Seludup Migran

BEAUFORT: Polis menahan enam individu termasuk dua warga asing kerana disyaki terbabit dalam aktiviti penyeludupan tujuh migran termasuk dua kanak-kanak dari negara jiran dalam kejadian di Jalan Luagan Sanginan, di sini semalam.

Semua individu terbabit ditahan polis dari Balai Polis Beaufort jam 1.45 petang susulan maklumat berhubung kegiatan penyeludupan migran di kawasan berkenaan.

Ketua Polis Daerah Beaufort Deputi Superintendan Azmir Abd Razak berkata, enam suspek yang ditahan dikesan cuba menyeludup tujuh warga Indonesia dipercayai untuk bekerja di sebuah ladang di Keningau.

Katanya ketika ditahan, semua individu berkenaan menaiki sebuah kereta Proton Exora dan sebuah pacuan empat roda Isuzu D Max dipercayai dalam perjalanan ke Keningau.

“Proton Exora berkenaan dinaiki oleh dua suspek bersama tujuh migran yang terdiri daripada tiga lelaki, dua wanita dan dua kanak-kanak perempuan berusia enam tahun hingga 50 tahun dipercayai diseludup masuk untuk bekerja di negara ini.

“Manakala kenderaan pacuan empat roda digunakan untuk membawa barang-barang termasuk pakaian milik tujuh migran terbabit,” katanya ketika dihubungi, hari ini.

Azmir berkata dua warga asing yang ditahan dipercayai berperanan sebagai penunjuk jalan kepada pemandu kenderaan untuk ke lokasi bagi mengambil kumpulan migran terbabit.

“Semua tangkapan bersama dua kenderaan yang dirampas dibawa balik ke Ibu Pejabat Polis Daerah (IPD) Beaufort untuk siasatan lanjut.

“Kes disiasat mengikut Seksyen 26(J) Akta Anti-Pemerdagangan Orang & Anti Penyeludupan Migran 2007. -SabahNewsToday


Jual RM1,000 pacuan empat roda curi

KENINGAU : HANYA RM1,000 untuk sebuah pacuan empat roda.

Itu taktik dua lelaki memperdaya pembeli sebelum ditahan polis selepas didapati terbabit dalam kegiatan curi kenderaan di Keningau.

Ketua Polis Daerah Keningau, Deputi Superintendan Shahrudin Mat Husain berkata, dengan tertangkapnya dua lelaki itu polis berjaya menyelesaikan tiga kes curi kenderaan di daerah itu.

“Suspek berusia 20 tahun hingga 30-an itu ditahan pada Oktober dan Disember lalu di sekitar daerah ini serta hasil siasatan mendapati seorang suspek terbabit mencuri kenderaan jenis Mitsubishi Pajero yang dilaporkan hilang pada Oktober lalu.

“Polis juga turut menahan seorang lelaki tempatan yang membeli kenderaan itu daripada suspek dengan harga RM1,000,” katanya dalam sidang media di Ibu Pejabat Polis Daerah (IPD) Keningau, hari ini.

Katanya, siasatan lanjut turut menemui dua kenderaan yang dilaporkan hilang di sekitar daerah itu termasuk Proton Iswara dan Isuzu Invader.

“Kedua-dua kenderaan ini dilaporkan hilang antara September dan Oktober lalu di Jalan Bakiau dan di hadapan sebuah hotel di daerah ini.

“Hasil siasatan juga mendapati dua suspek berkenaan adalah daripada kumpulan yang sama dan hasil saringan air kencing mendapati kedua-duanya positif syabu,” katanya.

Sehubungan itu, semua suspek termasuk pembeli kenderaan disiasat mengikut Seksyen 379A Kanun Keseksaan.

Terdahulu, dalam sidang media itu, Shahrudin turut menasihatkan orang ramai supaya tidak terpedaya dengan jualan kenderaan berharga murah dan meragukan. – Harian Metro


Kapal Selam Indonesia Ditemui, 53 Kelasi Maut

BALI: Kapal selam tentera Indonesia, KRI Nanggala 402, ditemui pecah di dasar laut di perairan Bali dengan kesemua 53 kru disahkan meninggal dunia.

Ketua Ketua Turus Tentera Laut Indonesia, Yudo Margono, mengesahkan serpihan kapal selam yang hilang Rabu lalu itu ditemui pecah kepada tiga bahagian.

Ketua Tentera Indonesia, Hadi Tjahjanto, mengesahkan kepada wartawan bahawa kesemua 53 kru kapal selam berkenaan sudah meninggal dunia.

Pihak berkuasa berkata mereka menerima isyarat dari lokasi pada kedalaman lebih 800 meter awal pagi tadi dan menggunakan kapal selam penyelamat milik Singapura bagi mendapatkan pengesahan visual.

Tjahjanto berkata lebih banyak serpihan kapal selam KRI Nanggala 402 ditemui hari ini termasuk sebuah sauh dan sut keselamatan dipakai oleh kru.

Semalam, Tentera Laut Indonesia memaklumkan penemuan serpihan daripada kapal selam itu, termasuk barangan dari dalam aset itu, lalu mengesahkan ia tenggelam dan mengakhiri harapan menemui individu yang terselamat.

Antara barangan ditemui termasuklah serpihan sistem torpedo, sebotol minyak pelincir periskop serta sejadah yang digunakan untuk solat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ustaz Kazim Elias Rayu Bantuan Ubati Penyakit Dialaminya

KUALA LUMPUR : Pendakwah bebas, Datuk Mohd Kazim Elias atau lebih dikenali sebagai Ustaz Kazim memohon bantuan orang ramai yang boleh mengubati penyakit dialaminya.

Beliau dalam satu hantaran di media sosial hari ini memuat naik gambar sebelah tangannya yang ditumbuhi beberapa ketulan kecil warna hitam.

“Sesiapa yang boleh tolong ubatkan saya tolonglah. Berat mata memandang berat lagi bahu yang menanggung. Pada Allah kita berserah,” katanya tanpa menyatakan apakah penyakit yang dialaminya itu.

Rata-rata netizen menzahirkan rasa simpati terhadap keadaan Ustaz Kazim dan mendoakan semoga penyakit dialaminya cepat sembuh.

Tidak kurang juga netizen yang berpendapat Ustaz Kazim sekali lagi menjadi mangsa sihir seperti dialaminya pada tahun lalu yang menyebabkan kaki kirinya membengkak.

Kosmo! Online pada 1 Oktober 2021 melaporkan Ustaz Kazim berada dalam keadaan kurang sihat dipercayai terkena buatan orang.

Beliau ketika itu mendakwa menemui kotak berisi abu dan gambarnya yang dibakar di pusat pengajiannya. – KOSMO


Geng Luncai Tumpas Akhirnya…

KOTA KINABALU: Selepas lebih sebulan diburu polis, tiga lelaki dan seorang wanita dikenali sebagai ‘Geng Luncai’ yang menjadi dalang samun empat kedai 24 jam di daerah ini dalam tempoh sejam, pada 20 Oktober lalu, akhirnya diberkas polis.

Kumpulan penjenayah berkenaan diberkas selepas salah seorang daripada mereka terbabit dalam kemalangan kereta yang dicuri di daerah Ranau pada jam 1.30 tengah hari, Jumaat lalu.

Ketua Polis Daerah Kota Kinabalu, Asisten Komisioner Habibi Majinji berkata kumpulan penjenayah berkenaan dikenalpasti terbabit dalam enam kes jenayah samun di ibu negeri dan masing-masing satu di daerah Telupid, Ranau, Papar dan Penampang.

Katanya kes jenayah yang dilakukan adalah pada 20 Oktober lalu apabila kumpulan berkenaan menyamun empat kedai 24 jam dalam tempoh sejam.

“Dalam kejadian jam 5 pagi itu, semua suspek berusia lingkungan 25 hingga 30 tahun itu menyamun kedai 24 jam di Manggatal sebelum menyamun dua lagi premis di Telipok dan satu di Sepanggar.

“Berdasarkan rakaman kamera litar tertutup (CCTV), polis berjaya mengenalpasti suspek yang terbabit dan seterusnya melancarkan operasi memburu mereka,” katanya pada sidang media di Ibu Pejabat Polis Daerah (IPD) Kota Kinabalu, hari ini.

Habibi berkata, dengan tertangkapnya Geng Luncai ini, polis berjaya menyelesaikan sekurang-kurangnya 10 kes jenayah samun dan curi kenderaan.

“Polis turut merampas pelbagai barangan termasuk beberapa senjata tajam, sebuah kereta, kad bank dan pakaian yang digunakan ketika melakulan samun pada 20 Oktober lalu.

“Kumpulan terbabit menggunakan modus operandi dengan mengugut mangsa yang terdiri daripada pekerja kedai 24 jam menggunakan minyak petrol dan parang sebelum memecah masuk kedai berkenaan.

“Setakat ini, polis percaya semua kes jenayah yang dilakukan kumpulan berkenaan membabitkan kerugian lebih RM30,000,” katanya.

Menurutnya lagi, hasil siasatan ke atas suspek perempuan yang juga teman wanita kepada suspek berusia 30 tahun dipercayai bertindak sebagai penjual kepada barang hasil samun kumpulan berkenaan.

“Hasil semakan turut mendapati dua daripada empat suspek mempunyai rekod jenayah lampau termasuk dikenakan sekatan mengikut Akta Pencegahan Jenayah (POCA).

“Semua suspek direman selama tujuh hari sehingga Khamis depan dan kes disiasat mengikut Seksyen 394 Kanun Keseksaan yang membawa hukuman penjara maksimum 20 tahun dan boleh dikenakan denda atau sebat, jika sabit kesalahan,” katanya.


Program Subsidi Upah Untuk Majikan Dilanjutkan Tiga Bulan Lagi

KUALA LUMPUR: Program subsidi upah akan dilanjutkan selama tiga bulan lagi dengan subsidi RM600 bagi setiap pekerja untuk semua majikan yang layak, umum Perdana Menteri, Tan Sri Muhyiddin Yassin.

“Program selama tiga bulan ini telah berjaya menyelamatkan lebih 2.2 juta pekerjaan dapat kita selamatkan.

“Memandangkan ekonomi telah pun dibuka secara berperingkat, subsidi upah ini akan ditetapkan pada kadar RM600 sebulan untuk setiap pekerja sehingga maksimum 200 pekerja bagi setiap syarikat.

“Bagi pekerja sektor pelancongan dan sektor-sektor yang dilarang sepanjang tempoh Perintah Kawalan Pergerakan Bersyarat (PKPB), serta telah diarahkan untuk mengambil cuti tanpa gaji, majikan boleh memohon subsidi upah dengan syarat pekerja tersebut menerima bayaran subsidi secara langsung,” katanya dalam Perutusan Khas Perdana Menteri hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Angka Korban Di Jerman Atasi China

BERLIN – Angka korban koronavirus (Covid-19) di Jerman dalam tempoh 24 jam lalu seramai 301 orang menjadikan jumlah keseluruhan 3,495, menyaksikan negara ini mengatasi China, menurut statistik pihak berkuasa kesihatan tempatan, lapor agensi berita Anadolu.

Di China sejak wabak itu mula dikesan pada Disember lalu negara ini mencatatkan 3,342 kematian.

Menurut angka yang dikeluarkan Tagesspiegel dengan 2,138 kes baharu dilaporkan di Jerman, jumlah orang yang dijangkiti meningkat kepada 132,210.

Agensi kawalan penyakit Jerman, Institut Robert Koch pula melaporkan hampir 72,600 pesakit sembuh setakat ini.

Negara ini mempunyai jumlah jangkitan Covid-19 kelima tertinggi di dunia, di belakang Amerika Syarikat, Sepanyol, Itali, dan Perancis.

Tetapi jumlah kematian di Jerman masih jauh lebih rendah berbanding negara lain yang teruk terjejas. – Bernama


Pengundian PRK Parlimen Sandakan bermula

SANDAKAN: Pengundian bagi Pilihan Raya Kecil (PRK) Parlimen Sandakan bermula sebaik sahaja 19 pusat mengundi membabitkan 90 saluran dibuka pada 7.30 pagi.

Proses mengundi yang berlangsung selama sembilan jam setengah itu membabitkan seramai 39,684 pengundi biasa yang layak mengundi sebelum proses pengundian ditutup pada 5 petang ini.

Suruhanjaya Pilihan Raya (SPR) menempatkan seramai 798 petugas di semua pusat pengundian dan mensasarkan 70 peratus pengundi di kawasan Parlimen itu akan keluar mengundi.

Pusat penjumlahan undi akan diadakan di Dewan Aktiviti Sekolah Menengah Jenis Kebangsaan Tiong Hua di sini.

Sementara itu, Jabatan Meteorologi meramalkan cuaca baik pada sebelah pagi dan ribut petir di satu dua tempat pada sebelah petang di Sandakan hari ini.

Pada 7 Mei lepas, 75 peratus daripada 270 pengundi awal terdiri daripada pegawai dan anggota Polis Diraja Malaysia selesai menjalankan tanggungjawab masing-masing.

Pemilih berdaftar di Parlimen Sandakan terdiri daripada 51 peratus pengundi Cina dan 45 peratus pengundi Bumiputera Islam, manakala selebihnya kaum lain.

Sebanyak 49.48 peratus daripada jumlah keseluruhan pengundi adalah lelaki, manakala pengundi wanita merangkumi 50.52 peratus.

PRK Parlimen Sandakan adalah PRK kelapan selepas Pilihan Raya Umum ke-14 (PRU14) pada 9 Mei tahun lepas, dengan yang pertama diadakan di Dewan Undangan Negeri (DUN) Sungai Kandis pada 4 Ogos, DUN Balakong dan DUN Seri Setia (8 Sept), Parlimen Port Dickson (13 Okt), Parlimen Cameron Highlands (26 Jan), DUN Semenyih (2 Mac) dan DUN Rantau (13 April).

PRK Parlimen Sandakan menyaksikan pertembungan lima penjuru membabitkan calon Pakatan Harapan (PH) Vivian Wong Shir Yee, yang menggunakan lambang DAP; calon Parti Bersatu Sabah (PBS), Datuk Linda Tsen Thau Lin dan tiga calon Bebas iaitu bekas pengasas Parti Amanah Negara (Amanah) Sabah, Hamzah Abdullah; ahli perniagaan Chia Siew Yung dan bekas pegawai tadbir Pusat Khidmat Parlimen Sandakan, Sulaiman Samat.

Ia diadakan susulan kematian penyandang kerusi Parlimen Sandakan Datuk Stephen Wong Tien Fatt akibat serangan jantung pada 28 Mac lalu. – BERNAMA


Lahad Datu Daerah Tertinggi Positif Covid-19 Di Sabah

LAHAD DATU; 15 MARCH 2020 (Ahad) – Daerah Lahad Datu merekodkan 14-individu yang telah disahkan Positif Covid-19 pihak Kementerian Kesihatan Malaysia (KKM) dan semuanya sedang di kuarantin di Hospital Lahad Datu.

Angka tersebut juga mencatatkan Lahad Datu merupakan daerah tertinggi positif Covid-19 di Sabah setakat hari ini dan daripada jumlah itu, tiga merupakan warga Indonesia.

Berikutan itu, Ketua Polis Daerah Lahad Datu, ACP Nasri Mansor menegaskan bahawa tiada sebarang larangan kepada orang luar dari memasuki daerah Lahad Datu seperti yang ditularkan.

Selain itu katanya, tiada pesakit Positif covid-19 yang melarikan diri dari hospital Lahad Datu seperti didakwa pihak tertentu.

Beliau juga menjelaskan bahawa Lahad Datu masih berkeadaan baik dan terkawal.

Mengulas lanjut, beliau menasihatkan masyarakat Lahad Datu agar melakukan pemeriksaan segera sekiranya terdapat ciri-ciri terkena jangkitan virus covid19 sebagaimana yang diarahkan pihak Jabatan Kesihatan.

ACP Nasri berkata, pihaknya juga mengambil langkah serius sekiranya terdapat sebarang penularan berita palsu yang boleh menggugat ketenteraman awam Selain boleh disiasat dibawah Seksyen 505(b) Kanun Keseksaan Dan Seksyen 233 Akta Komunikasi Dan Multimedia 1998.

Beliau meminta agar orang ramai tidak menyiarkan berita tidak sahih dan sekiranya terdapat sebarang kemusykilan berkaitan penularan virus covid19 diminta terus merujuk pihak Jabatan Kesihatan atau Pihak Polis.

Setakat hari ini, negeri Sabah mencatatkan 49 kes Positif covid-19.


Warga Emas Maut Dipercayai Lemas

KINABATANGAN: Seorang lelaki warga emas yang dilaporkan hilang semasa menangkap ikan di Sungai Segaliud semalam ditemukan mati hari ini dipercayai akibat lemas.

Pegawai Bomba Kanan (PBK) Dua Balai Bomba dan Penyelamat (BBP) Kinabatangan David Wong berkata mangsa ditemui oleh penduduk kampung yang membantu dalam operasi mencari dan menyelamat (Sar) tersebut.

“Mangsa ditemui pada pukul 10.32 pagi dan disahkan meninggal dunia.

“Mangsa, Mohamad Salim, 62, ditemui kira-kira satu kilometer dari bot yang digunakan oleh mangsa,” katanya dalam satu kenyataan pada Khamis.

Tambahnya mangsa seterusnya dibawa ke rumah keluarga mangsa untuk dikebumikan.

Jelasnya operasi berkenaan ditamatkan pada pukul 11 pagi.

Terdahulu mangsa dikatakan keluar untuk menangkap ikan di sungai tersebut dengan menaiki sebuah bot sebelum dilaporkan hilang.

Namun sepasukan bomba bersama-sama penduduk kampung yang menjalankan operasi pencarian hanya menjumpai bot mangsa dalam keadaan terbalik pada Rabu. -SabahNewsToday


Lantikan Ketua Adat, Ketua Kampung Sook Dibantah DAP Pensiangan Dan Penduduk

SOOK: DAP Pensiangan kecewa dengan proses perlantikan Ketua Adat dan Ketua-ketua Kampung di bahagian Dewan Undangan Negeri (Dun) Sook yang diadakan hari ini.

Penyelaras DAP Sook merangkap Ketua Wanita DAP Pensiangan Clare Taunek berkata perjumpaan dan perbincangan hanya dibuat sekali sahaja sebelum penyerahan watikah itu dijalankan.

Tambahnya hampir kesemua nama yang dicadangkan oleh DAP juga telah ditolak oleh Parti Warisan Sabah (Warisan).

“Selepas pertama kali mengadakan perjumpaan itu, tidak ada perbincangan susulan dan keputusan terakhir hanya dibuat oleh Pemimpin Pembangunan Masyarakat (PPM).

“Nampak jelas keputusan hanya diambil tanpa merujuk kepada pimpinan DAP yang ada di dalam Dun Sook,” katanya dalam satu kenyataan di sini pada Isnin.

Jelasnya, DAP Pensiangan juga tidak mengiktiraf perlantikan tersebut.

“Kita tidak mengiktiraf perlantikan ini, kerana tidak menghormati proses yang telah ditentukan oleh Majilis Hal Ehwal Anak Negeri Sabah dan Pejabat Daerah.

“Proses pemilihan yang sepatutnya melalui bidang kuasa Pejabat Daerah Kecil Sook telah diambil alih oleh pihak Unit Pemimpin Pembangunan Masyarakat (UPPM).

“Perkara seperti ini sepatutnya tidak berlaku. DAP Sook sudah bekerja lama di kawasan Sook sebelum wujudnya Warisan,” katanya.

Clare menegaskan tanpa persetujuan DAP Sook, tidak mungkin Warisan dapat meletakkan calon bertanding Dun Sook pada Pilihan Raya Umum Ke-14 (PRU14).

Oleh itu, jelasnya DAP Sook tidak sepatutnya dipinggirkan dalam membuat sebarang keputusan yang melibatkan pembangunan Daerah Sook.

Manakala itu, beberapa penduduk Kampung Tiulon melahirkan kekecewaan dengan pelantikan Ketua Kampung mereka.

Mereka mendakwa individu yang dilantik bukan berasal dari kampung Tiulon dan bukan juga dari kalangan penduduk kampung.

Penduduk kampung Tiulon turut meminta agar proses lantikan dijalankan secara undian.-SabahNewsToday


Sabah,Sarawak Puas Hati Pelbagai Peruntukan Dalam Belanjawan 2020

KUALA LUMPUR, 11 Okt: Pemimpin negeri Sabah dan Sarawak hari ini berpuas hati dengan pelbagai peruntukan yang dicadangkan dalam Belanjawan 2020 khusus bagi kedua-dua negeri itu.

Ketua Menteri Sabah, Datuk Seri Mohd Shafie Apdal berkata, kerajaan negeri berpuas dengan kadar kenaikan Pemberian Khas kepada RM53.4 juta kepada negeri itu dan menyifatkan pemberian itu munasabah dengan keadaan negara berdepan cabaran ekonomi dan hutang yang tinggi.

“Ada peningkatan dari RM26 juta kepada RM54 juta, sekurang-kurangnya boleh membantu kita walaupun sebenarnya tidak begitu besar untuk menampung keperluan kita,” katanya sambil menyatakan Sabah menerima peruntukan itu seadanya.

Menteri Kewangan, Lim Guan Eng, dalam pembentangan Belanjawan 2020 di Dewan Rakyat hari ini antara lain mencadangkan akan menggandakan kadar Pemberian Khas sehingga RM106.8 juta untuk Sabah dan RM64 juta untuk Sarawak dalam tempoh lima tahun.

Sejak 1969, kadar Pemberian Khas untuk Sabah dan Sarawak belum pernah disemak semula. Buat pertama kalinya, kerajaan Pakatan Harapan (PH) bercadang untuk menggandakan kadar tersebut kepada RM53.4 juta untuk Sabah dan RM32 juta untuk Sarawak.

Pengerusi Parti Keadilan Rakyat (PKR) Sarawak, Baru Bian berkata, ‘suara’ rakyat Sarawak telah didengari kerajaan terutamanya dalam mengatasi aspek pembangunan Bumi Kenyalang yang agak ketinggalan.

Katanya, peruntukan perbelanjaan pembangunan sebanyak RM4.4 bilion untuk Sarawak bukti keprihatinan kerajaan PH untuk membangunkan negeri itu.

“Yang penting projek (dinyatakan dalam Belanjawan) perlu dilaksanakan dengan baik, (kerana) tiada makna jika kita umum peruntukan yang besar tetapi ia tidak dilaksanakan dengan betul.

“Kami (Sarawak) ketinggalan dari segi pembangunan dan PH sedar hal ini dan cuba mengatasinya. Tetapi mereka tidak dapat melakukan dengan segera tetapi secara berperingkat. Namun belanjawan ini membuktikan PH memberi tumpuan kepada negeri ini,” kata Baru, yang juga Menteri Kerja Raya.


Tapis Semula Penduduk Mendiami PPR Di Sabah

SANDAKAN: Pasukan petugas khas perlu ditubuhkan bagi mengkaji dan menapis semula penduduk yang dibenarkan mendiami rumah Projek Perumahan Rakyat (PPR) di Sabah.

Pembantu Menteri Kerajaan Tempatan dan Perumahan negeri, George Hiew Vun Zin, berkata banyak rumah PPR yang kosong dengan sebahagian besar daripadanya tidak diduduki pemilik selepas mengambil kunci selain ada penduduk yang berpindah tapi tidak memulangkan kunci.

Selain itu, katanya, ada juga kes unit PPR disewakan kepada pihak ketiga selain turut dihuni penduduk yang tidak layak dengan pendapatan isi rumah melebihi RM3,000.

“Saya akan cadangkan ini dalam mesyuarat Kabinet supaya pihak berkuasa tempatan (PBT) dan kementerian dapat menubuhkan pasukan khas untuk meneliti semula serta menapis penduduk yang tinggal di PPR, sekali gus memastikan hanya yang layak dibenarkan tinggal di rumah itu.

“Bagaimanapun, proses menapis semula penduduk mengikut syarat dan terma yang ditetapkan mungkin mengambil masa agak lama,” katanya ketika dihubungi, di sini, hari ini.

Vun Zin berkata, berdasarkan terma dan syarat ditetapkan untuk tinggal di PPR, penghuni cuma dibenarkan tinggal dalam tempoh sekurang-kurangnya enam tahun dengan pendapatan isi rumah di bawah RM3,000.

Bagaimanapun, katanya perkara itu tidak pernah dititikberatkan sejak dulu menyebabkan ada antara penghuni yang tinggal hingga generasi kedua dan ketiga.

“Ini perlu dilihat semula bagi membolehkan hanya mereka yang layak dibenarkan tinggal di PPR termasuk mangsa bencana seperti kebakaran,” katanya.

Mengulas mengenai cadangan Ahli Parlimen Batu Sapi, Datuk Liew Vui Keong supaya mangsa kebakaran dalam kawasan Parlimen Batu Sapi ditempatkan segera ke PPR, Vun Zin berkata, kerajaan merancang untuk memindahkan mereka termasuk ke PPR Harmoni, di sini.

Katanya, ada sekurang-kurangnya 200 rumah masih kosong di PPR berkenaan, namun berdepan masalah dokumen serta teknikal dan beliau sudah meminta Majlis Perbandaran Sandakan (MPS) untuk menyelesaikan isu berkenaan.

“Di Parlimen Batu Sapi, empat kes kebakaran berlaku sejak Mei tahun lalu membabitkan Kampung Gas, Gelam, Air dan terbaharu di Kampung Karamunting. Sekurang-kurangnya 200 keluarga belum memiliki kediaman dan saya sudah minta MPS menyelesaikannya,” katanya.

Ditanya mengenai permintaan penduduk Kampung Karamunting yang mahu kerajaan membenarkan semula mangsa membina rumah di tapak asal, Vun Zin yang juga Ahli Dewan Undangan Negeri (ADUN) Karamunting berkata, kemudahan jambatan perlu diukur dan disediakan terlebih dulu, sebelum lot tapak rumah diberi kepada penduduk.

Sabtu lalu, 294 orang membabitkan 67 keluarga hilang tempat tinggal apabila 43 rumah terbakar di Kampung Karamunting dan ia adalah kebakaran kali keenam di kampung itu sejak 1980-an.


Cabar baca al-Quran

Jakarta: Satu pertubuhan ulama Islam di Aceh mencabar calon presiden Indonesia menyertai ujian membaca al-Quran bagi menentukan tokoh yang bakal memimpin negara yang paling ramai penduduk Islam itu.

Pasukan kempen Presiden Joko ‘Jokowi’ Widodo dan pencabarnya, Prabowo Subianto, memberikan jawapan berbeza terhadap cadangan pertubuhan itu dengan pasukan Jokowi menyatakan calon mereka bersedia bila-bila masa.

Majlis Ulama Aceh yang mencabar kedua-dua calon menyertai ujian membaca al-Quran di Masjid Besar Baiturrahman di Banda Aceh pada 15 Januari ini, menyatakan ia sudah menghantar jemputan kepada kedua-dua pihak.

Kompas melaporkan, pegawai kempen Jokowi di Aceh, Alo Raban berkata, Presiden bersedia ke Aceh untuk menyertai ujian itu.

“Saya sudah menghubungi pasukan kempen kebangsaan yang memberitahu beliau (Jokowi) dan calon naib presiden (Ma’ruf Amin) bersedia menerima jemputan untuk ujian itu,” katanya.

Timbalan pengerusi pasukan kempen Jokowi, Abdul Kadir Karding, menyatakan Presiden memberitahu tiada masalah menyertai ujian itu jika itu kehendak orang ramai.

“Ujian membaca al-Quran itu dicetuskan ulama dan penduduk Aceh untuk calon presiden. Ia idea orang ramai,” katanya.

Aceh, satu-satunya wilayah Indonesia yang melaksanakan undang-undang syariah termasuk dalam 10 wilayah yang Jokowi gagal meraih majoriti pada pilihan raya presiden 2014. Indonesia mempunyai 34 wilayah.

Sementara itu, pasukan kempen Prabowo yang disokong dua parti berasaskan Islam, Parti Keadilan Sejahtera (PKS) dan Parti Amanat Nasional (PAN) menyatakan ujian seperti itu tidak perlu. – Agensi


Covid-19: 30 Kes Baharu Hari Ini, 1 Kematian

PUTRAJAYA: Kementerian Kesihatan (KKM) melaporkan terdapat 30 kes baharu jangkitan COVID-19 setakat pukul 12 tengah hari ini.

Ketua Pengarah Kesihatan, Datuk Dr. Noor Hisham Abdullah berkata, jumlah tersebut menjadikan jumlah kes keseluruhan adalah sebanyak 6,383 kes bersamaan 1,710 kes aktif.

“Daripada 30 kes baharu tersebut, semuanya melibatkan kes tempatan dan tiada kes import.

“21 kes daripadanya dikenal pasti daripada kluster kawasan Perintah Kawalan Pergerakan Diperketatkan (PKPD) manakala 24 kes melibatkan warga asing,” katanya dalam Sidang Media Harian secara langsung, hari ini.

Dalam pada itu, Hisham menambah, dukacita dimaklumkan terdapat satu kematian baharu dicatatkan menjadikan keseluruhan kematian sebanyak 106 kes.

“Kes 106 adalah daripada kes ke 830, seorang lelaki warganegara Malaysia berumur 47 tahun.

“Beliau dimasukkan ke hospital swasta pada 15 Mac lalu sebelum dipindahkan ke Hospital Sungai Buloh pada 16 Mac selepas disahkan positif COVID-19.

“Beliau meninggal dunia pada 5 Mei (hari ini) pukul 2.10 pagi,” tambahnya lagi.

Daripada 30 kes baharu positif Covid-19, tiada kes import dilaporkan. 21 daripada jumlah tersebut dikesan dari kluster dan PKPD manakala 9 lagi dikesan dari lain-lain kes tempatan. @DGHisham pic.twitter.com/dbZ5IYU7rZ


Wanita Mengandung Cedera Parah, Kemalangan Di Jalan Koguraan

KOTA BELUD: Seorang wanita mengandung cedera parah selepas terlibat dalam satu kemalangan jalan raya di Jalan Koguraan, hari ini.

Melalui kenyataan Pusat Gerakan Operasi (PGO), Jabatan Bomba dan Penyelamat Malaysia (JBPM) Sabah, kemalangan tersebut membabitkan sebuah kenderaan jenis Toyota Vios yang terbabas sendiri.

Ketika kejadian, pemandu kenderaan seorang wanita berumur 40 tahun hilang kawalan sehingga terbabas lalu jatuh ke dalam parit di tepi jalan.

Akibat daripada kemalangan itu, mangsa, 31, bersama pemandu terperangkap di dalam kenderaan terbabit.

Bagaimanapun, pemandu itu hanya mengalami kecederaan ringan.

Kedua-dua mangsa berjaya dikeluarkan oleh pasukan bomba dan seterusnya dihantar ke hospital menggunakan ambulans.

Sementara itu, PGO menerima panggilan kecemasan tersebut pada pukul 10.17 pagi dan menggegaskan Balai Bomba dan Penyelamat (BBP) Kota Belud ke tempat kejadian melalui jarak 20 kilometer dari balai.

Operasi menyelamat ditamatkan pada pukul 10.46 pagi. –SabahNewsToday


Kabinet Baharu Perlu Seimbang – PAS Sabah

KOTA KINABALU: PAS Sabah mengharapkan keadilan kepada semua komponen parti politik dan wilayah dalam pembentukan Kabinet di bawah pimpinan Perdana Menteri, Datuk Seri Ismail Sabri Yaakob.

Setiausaha PAS Sabah, Dr Aliakbar Gulasan, berkata beliau yakin dengan kebijaksanaan Ismail Sabri yang berpengalaman dalam politik dan Kabinet termasuk jawatan terakhir sebagai Timbalan Perdana Menteri.

Bagaimanapun katanya, PAS Sabah mengharapkan kesepakatan untuk memberi satu kesepaduan yang kukuh dalam pembentukan Malaysia yang lebih aman dan harmoni.

“Kita juga mengharapkan keadilan untuk semua, yang pertama adil dari segi parti komponen dan kedua adil dari segi wilayah Semenanjung, Sabah dan Sarawak.

“Tidak boleh hanya satu wilayah lebih penting berbanding yang lain. Jadi kita mengharapkan perwakilan dari segi pembentukan Kabinet juga menggambarkan keadilan untuk semua wilayah,” katanya dalam kenyataan sini, semalam.

Beliau yang juga Ahli Dewan Undangan Negeri (ADUN) Dilantik, berkata bagi PAS sendiri keutamaan parti itu adalah untuk melihat perpaduan dan kekuatan bersama sebagai asas pembentukan Kabinet.

“Jadi sekali lagi saya mengatakan, kita serah kepada kebijaksanaan Perdana Menteri. PAS seperti tidak meletakkan syarat mesti letak di mana-mana posisi, yang penting kita kuat bersama,” katanya.

Sementara itu, beliau turut memberi jaminan Gabungan Rakyat Sabah (GRS) akan terus kukuh demi mandat yang diberikan rakyat dalam Pilihan Raya Negeri (PRN) lalu.

“Apabila berlakunya kemelut politik, kita sebenarnya ada perbincangan secara tidak rasmi dan kita cukup gembira aoabila semua parti termasuk UMNO sendiri menyatakan satu komitmen yang luar biasa.

“GRS tidak akan berpecah paling kurang sehingga pilihan raya akan datang tetapi kita meletakkan lebih jauh daripada itu, jadi maknanya walau apa pun berlaku di peringkat Pusat, Sabah sudah meletakkan satu iltizam yang cukup kuat untuk terus bersama sebab GRS ini mandat dari rakyat.

“Jadi apa yang berlaku pun kita akan kekal bersama. Itu jaminan bersama secara kolektif dan konsensus dalam kalangan kepemimpinan GRS,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dakwa KP Kesihatan ‘Takut Mati’: MP Bintulu Minta Maaf

PETALING JAYA: Ahli Parlimen Bintulu, Tiong King Sing tampil memohon maaf secara terbuka susulan ucapannya di Dewan Rakyat Rabu lalu.

Beliau antara lain mendakwa Ketua Pengarah Kesihatan, Dr Noor Hisham Abdullah “takut mati” kerana tidak turun padang melawat hospital sehingga mencetuskan kemarahan banyak pihak.

Tiong sekali lagi menjelaskan bahawa kenyataannya ketika perbahasan Belanjawan 2021 itu tidak mempunyai niatuntuk mempersoalkan komitmen petugas barisan hadapan Kementerian Kesihatan (KKM), termasuk Noor Hisham.

“Bagi memastikan perjalanan sidang Dewan Rakyat yang lancar dan demi kepentingan serta keharmonian negara, saya membuat permohonan maaf sekiranya ada keterlanjuran kata saya ketika perbahasan Belanjawan 2021.

“Langsung tidak terdetik untuk saya menafikan amalan mulia semua barisan doktor, jururawat, frontliners, termasuk ketua pengarah kesihatan,” katanya dalam kenyataan.

Tiong berkata, niat asalnya adalah untuk menyuarakan kebimbangan rakyat supaya langkah lebih berkesan diambil dalam memerangi penularan wabak Covid-19.

“Saya hanya berniat untuk membahas soal Covid-19 yang membimbangkan rakyat supaya dapat dilaksanakan dengan lebih berkesan.

“Saya tidak mahu oleh kerana saya, seluruh urusan Dewan Rakyat yang mulia ini terganggu,” katanya.

Rabu lalu, Dewan Rakyat kecoh selepas Tiong mendakwa Noor Hisham “takut mati” kerana tidak turun padang melawat hospital, sebaliknya meraih publisiti dengan mengadakan taklimat harian Covid-19.

Beliau mendakwa Noor Hisham tidak pergi ke hospital untuk memberi sokongan moral kepada kakitangan perubatan.

Katanya, keadaan Covid-19 di Sabah semakin teruk dan ketua pengarah kesihatan itu sepatutnya turun padang.

Kenyataan Tiong itu mendapat kritikan pelbagai pihak, termasuk wakil kerajaan dan pembangkang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemilik Akaun Facebook Fitnah Polis Beluran Diburu

BELURAN: Polis membuka kertas siasatan berhubung pemilik akaun Facebook yang dipercayai mengeluarkan kenyataan untuk mempertikaikan ketelusan anggota Ibu Pejabat Polis Daerah (IPD) Beluran.

Ia susulan video berdurasi tujuh minit yang tular dipercayai dirakam pemilik akaun berkenaan mengandungi kenyataan berunsur fitnah dan cubaan untuk menjatuhkan nama baik IPD Beluran dan Polis Diraja Malaysia (PDRM).

Ketua Polis Daerah Beluran, Superintendan Kasim Muda, berkata tiada tangkapan dibuat setakat ini dan polis masih mengenal pasti pemilik akaun berkenaan.

“Siasatan awal mendapati penularan video itu adalah berkait dengan tangkapan membabitkan kes pertengkaran di hadapan Pasaraya Gemilang Beluran yang dibuat anggota polis IPD Beluran ketika melakukan rondaan cegah jenayah.

“Pemilik akaun Facebook tersebut mempertikaikan tindakan pihak polis dan menyatakan tindakan anggota berkenaan seolah-olah tidak telus ketika kejadian berlaku,” katanya.

Kasim berkata, siasatan mengikut Seksyen 500 Kanun Keseksaan kerana menfitnah dan Seksyen 233 Akta Komunikasi dan Multimedia 1998.


Pastikan Semua Dapat Bantuan – Ahli Parlimen Batu Sapi

SANDAKAN: Walaupun berdepan masalah seperti kekurangan kakitangan dan kenderaan atau bot untuk menghantar bekalan makanan ke kampung-kampung, namun Ahli Parlimen Batu Sapi Datuk Liew Vui Keong berjanji akan melakukan yang terbaik dalam memastikan warga Batu Sapi mendapat bantuan.

Beliau telah pun berada di kawasannya sejak bermulanya Perintah Kawalan Pergerakan (PKP) pada 18 Mac lalu bagi mengatur bantuan kepada warga Batu Sapi.

Sehubungan itu, beliau berharap penduduk supaya dapat bersabar dan menunggu giliran untuk mendapatkan bantuan itu.

Untuk rekod, Parlimen Batu Sapi mempunyai lebih kurang 33 perkampungan selain tujuh pulau yang mempunyai banyak kampung.

Keadaan itu telah menyebabkan Pejabat Parlimen Batu Sapi menghadapi masalah tertentu termasuklah soal bekalan makanan dari pihak pembekal dan sebagainya.

“Apa pun, kita harap semua dapat bersabar dan menunggu giliran untuk mendapat bantuan. Saya berjanji akan buat yang terbaik untuk warga Batu Sapi dalam perkara ini,” katanya.

Sepanjang tempoh PKP ini, beliau tampil prihatin dengan mengatur sendiri bantuan dan telah mengagih-agihkan bantuan yang berlainan daripada bantuan ADUN.

Walaupun tidak mempunyai kedudukan di peringkat Kerajaan Persekutuan dan Kerajaan Negeri, beliau tetap menjalankan tugas sebagai Ahli Parlimen Batu Sapi dengan usaha serta inisiatif sendiri demi penduduk kawasan terbabit.

Beliau tidak pilih bulu dan cuba sedaya upaya untuk memberi bantuan makanan dan wang kepada penduduk Batu Sapi

Sebelum ini, beliau juga telah membuat video live Facebook di Pusat Perkhidmatan Rakyat Batu Sapi berhubung wabak COVID-19 yang tidak memilih siapa untuk dijangkiti.

“Maka itu, bantuan kita tidak pilih bulu dan akan memastikan kita berjaya melawan wabak ini.

“Ini adalah kali pertama kita mengalami pandemik ini dan ia telah menjejaskan bukan sahaja di Batu Sapi, bukan di Sandakan, bukan juga di Sabah atau negara ini tetapi seluruh dunia,” katanya.


Seramai 5,124 Kanak-Kanak Dijangkiti Covid-19 Di Sabah & 4 Kematian

KOTA KINABALU : Seramai 5,142 kanak-kanak di bawah 12 tahun direkodkan sudah dijangkiti Covid-19 di Sabah sepanjang tahun 2020.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun berkata, hampir separuh dari jumlah itu membabitkan kanak-kanak berusia bawah lima tahun dan juga bayi.

“Daripada jumlah ini, seramai 2,152 adalah kanak-kanak berusia di bawah lima tahun dan 707 daripadanya adalah bayi bawah setahun.

“Pada tahun lalu juga, sebanyak empat kematian dalam kalangan kanak-kanak dilaporkan di Sabah. Dua daripadanya berusia kurang daripada setahun,” katanya.

Dalam perkembangan sama, Masidi berkata, sepanjang tahun lalu, Sabah mencatatkan 112 kluster Covid-19.

“Daripada jumlah ini, 49 kluster masih aktif manakala 63 lagi sudah ditamatkan,” katanya.

Beliau berkata demikian dalam satu sidang media khas berkenaan perkembangan Covid-19 di Sabah, hari ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Bangun Nak, Balik Kepada Mama’ – Ibu Meraung Bayinya Meninggal Akibat Terkena Renjatan Elektrik

Seorang bayi berusia lingkungan 2 tahun dilaporkan meninggal dunia akibat terkena renjatan elektrik di kediaman ibu bapanya, di Indonesia.

Berdasarkan sumber, mangsa sebelum itu memegang kabel pengecas yang sedang mengecas telefon bimbit dipercayai milik ibunya, lalu terkena renjatan elektrik.

Ibu mangsa yang menyedari kejadian itu terus membawa anaknya ke sebuah klinik berhampiran untuk mendapatkan bantuan.

Malangnya, sudah terlambat apabila mangsa disahkan telah meninggal dunia.

Tidak dapat menerima kenyataan itu, si ibu menangis meraung kesedihan di atas pemergian anak pertamanya itu.

Berulang kali si ibu cuba membangunkan anak yang didakap tetapi tiada sebarang respon dari mangsa yang sudah terkulai tidak bernyawa. Ibu bapa di luar sana dinasihatkan sentiasa memastikan sebarang alatan elektrik atau elektronik tidak diletakkan di tempat yang mudah digapai oleh anak-anak kecil bagi mengelakkan kejadian seumpama itu berlaku.


Polis Tahan Pengedar Dadah Remaja Dalam Op Sarang

LAHAD DATU, 5 Sept: Polis menahan seorang remaja lelaki dipercayai pengedar dadah dan merampas 59.93 gram dadah syabu dalam serbuan di Kampung Dasar Baru, Jalan Tengah Nipah, di sini malam tadi.

Ketua Polis Daerah Lahad Datu, ACP Nasri Mansor berkata lelaki berumur 18 tahun itu ditahan anggota Bahagian Siasatan Jenayah Narkotik Dadah selepas berkeadaan mencurigakan di hadapan sebuah rumah di kampung itu pada 9.30 malam.

“Sewaktu anggota memperkenalkan diri sebagai polis, suspek cuba melarikan diri tetapi berjaya ditahan selepas berlaku pergelutan.

“Pemeriksaan lanjut pada beg silang jenama AIRWALK dipakai suspek menjumpai tiga peket plastik lutsinar berisi ketulan hablur jernih disyaki dadah jenis syabu seberat 59.93 gram (RM8,989.50), selain 14 peket plastik lutsinar kosong, gunting serta pemetik api,” katanya dalam kenyataan di sini, hari ini.

Menurut Nasri, suspek yang tidak bekerja dan barang rampasan dibawa ke Ibu Pejabat Polis Daerah Lahad Datu untuk tindakan lanjut.

“Suspek tidak pernah melakukan kesalahan jenayah berdasarkan semakan rekod lampau,” katanya.

Kes kemudian disiasat mengikut Seksyen 39B Akta Dadah Berbahaya 1952.


Pura-pura banci sebelum samun

SANDAKAN: Berpura-pura membuat banci pendaftaran sebelum menyamun seorang lelaki warga tua dan membawa lari RM1,500 dalam kejadian samun di sebuah rumah di Jalan Cecily, di sini, kelmarin.

Bagaimanapun, kedua-dua suspek lelaki tempatan berusia 40 dan 50 tahun termasuk seorang yang masih dalam pengawasan parol itu berjaya ditangkap di Dataran Piazza, Jalan Pryer, di sini, jam 1.30 tengah hari semalam.

Ketika kejadian jam 5.30 petang kelmarin, kedua-dua suspek dikatakan pergi ke rumah mangsa dan menyamar untuk membuat bancian.

Mangsa berusia 67 tahun yang tinggal sendirian tidak mengesyaki apa-apa lalu membenarkan mereka masuk sebelum seorang suspek memaut leher mangsa, manakala seorang lagi menyelongkar bilik tidur dan melarikan diri menaiki sebuah kereta selepas mengambil wang tunai.

Pemangku Ketua Polis Daerah Sandakan, Superintendan Abdul Fuad Abdul Malek, berkata polis kemudian menahan sebuah PROTON Waja dinaiki suspek dan merampas 31 barangan termasuk wang tunai RM250, telefon bimbit, kad ATM, kad gadaian emas, peralatan pecah rumah serta mata wang Vietnam.

“Hasil semakan mendapati suspek berusia 40 tahun mempunyai lima rekod jenayah dan dalam tempoh pengawasan parol untuk kesalahan pada 2016 kerana mencuri.

“Kedua-dua suspek direman untuk siasatan lanjut,” katanya di sini, sebentar tadi.

Kes disiasat mengikut Seksyen 395 Kanun Keseksaan. – Berita Harian


Covid-19: Amerika Syarikat Catat Lebih 100,000 Kes

WASHINGTON – Amerika Syarikat (AS) kini mencatatkan 101,567 kes koronavirus (Covid-19), menurut data yang dikumpulkan oleh Universiti Johns Hopkins.

Bandar raya New York merekodkan angka tertinggi dengan 44,876 kes dengan 567 kematian, sekali gus menjadi pusat wabak di AS.

Data terbaharu itu menyaksikan AS kini mengatasai Itali (86,498 kes) dan China (81,897 kes) sebagai negara paling terjejas di dunia.

Sehingga semalam, pandemik berkenaan meragut lebih 1,000 nyawa di AS dan angka itu dijangka bertambah dari masa ke masa. – Agensi


41 Pengedar & Penagih Dadah Ditangkap Di Sekitar KK

KOTA KINABALU: Polis menahan 41 suspek yang disyaki terlibat dalam pelbagai jenis kesalahan berkaitan kegiatan pengedaran dan penyalahgunaan dadah di sekitar ibu negeri.

Ketua Polis Daerah Kota Kinabalu Asisten Komisioner Habibi Majinji berkata, 38 tahanan warga tempatan dan tiga lagi warga asing yang berumur antara 18 sehingga 55 tahun.

“Mereka ditangkap dalam tempoh seminggu dari 15 sehingga 21 Ogos oleh Bahagian Siasatan Jenayah Narkotik (BSJN) IPD Kota Kinabalu,” katanya, di sini.

Habibi berkata, operasi BSJN itu dijalankan dalam usaha polis membanteras kegiatan pengedaran dan penyalahgunaan dadah di sekitar kawasan ibu negeri secara berterusan.

Menurutnya, hasil serbuan terbabit seramai enam suspek ditahan mengikut Seksyen 39A (1) Akta Dadah Berbahaya (ADB) 1952, disyaki melakukan aktiviti pengedaran dadah.

“Selain penahanan mereka yang disyaki positif dadah, kita turut menangkap 10 suspek menerusi Seksyen 12 (2) ADB 1952 kerana dipercayai memiliki dadah,” katanya.

Mengulas lanjut, beliau berkata jumlah rampasan dadah keseluruhan di dalam kes terbabit seberat kira-kira 18.39 gram dan dianggarkan bernilai RM1, 839 mengikut harga semasa.

Pada masa sama, orang awam diminta menyalurkan maklumat kepada polis melalui hotline IPD Kota Kinabalu di 088529220 atau facebook Polis Daerah Kota Kinabalu.

“Usaha membanteras pengedaran dan penagihan dadah sentiasa diperhebat dari masa ke semasa demi kesejahteraan dan ketenteraman awam di sekitar Kota Kinabalu,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak 5 Tahun Dikhuatiri Hilang Di Hutan

KOTA KINABALU: Seorang kanak-kanak autisme berusia lima tahun dilaporkan hilang di hutan Kampung Malawa di Jalan Sepanggar, di sini, hari ini.

Mangsa, Jayden Gabriel Peter dilaporkan hilang di hutan berkenaan kira-kira jam 3 petang tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima laporan berhubung kejadian itu jam 6.03 petang.

Katanya, seramai tujuh anggota bersama Unit Bantuan Perkhidmatan Kecemasan (EMRS) dari Balai Bomba dan Penyela

Menurutnya, mangsa adalah kanak-kanak autisme dan menurut saksi kali terakhir mangsa dalam keadaan tidak memakai baju dan seluar.

“Operasi pencarian sedang dijalankan bersama pasukan polis dan orang kampung di kawasan belakang rumah mangsa dan sepanjang sungai berhampiran.

“Setakat ini, kanak-kanak terbabit belum ditemui dan pos kawalan diwujudkan di lokasi kejadian,” katanya dalam kenyataan media, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Musnah Terbakar Di Semporna

SEMPORNA; 11 FEBRUARI 2020 (Selasa) – Sebuah rumah musnah sepenuhnya dalam kejadian kebakaran yang berlaku di Taman Simpol, awal pagi tadi.

Pusat Gerakan Operasi (PGO), Jabatan Bomba Penyelamat Malaysia (JBPM) Negeri Sabahtelah menerima panggilan kecemasan melalui talian MERS 999 kira-kira pukul 3.43 pagi memaklumkan berlaku kebakaran yang melibatkan sebuah rumah.

Anggota bomba dari Balai Bomba dan Penyelamat Semporna seterusnya bergegas ke lokasi kejadian pada jarak 4-kilometer daripada balai yang diketuai diketuai PBK II (KUP) Borneo Hamaruddin dengan kekuatan lapan orang anggota serta menggerakkan sebuah jentera kecemasan Fire Rescue Tender(FRT) dan sebuah jentera kecemasan LFRT.

Menurut Komander Operasi, kebakaran tersebut membabitkan sebuah rumah jenis tidak kekal dengan anggaran keluasan 50’ x 60’ persegi telah musnah terbakar 100-peratus.

Menerusi Operasi tersebut, pihak bomba telah berjaya mengawal kebakaran pada pukul 4.45 pagi dan operasi ditamatkan sepenuhnya kira-kira pukul 5.01 pagi.

Bagaimanapun, tiada sebarang kecederaan dan kemalangan jiwa dilaporkan. Punca serta anggaran nilai kerugian masih dalam siasatan.


(VIDEO) ‘Aku Cabar Kau Jumpa Aku! Dasar Orang Kaya Ambil Kesempatan!!’ – Ali Puteh

Hari ini, ahli perniagaan Datuk Aliff Syukri Kamarzaman membuat video live mengenai perjalanannya melawat isteri kepada arwah Abam Bocey.

Menurut Aliff, Abam juga merupakan kenalannya kerana mereka pernah berlakon sama suatu ketika dahulu dan beliau sendiri terkejut dengan berita pemergian arwah.

Berdasar video tersebut, Aliff bertanya apa perancangan isteri arwah yang kemudian menjawab dia akan meneruskan perniagaan bapanya.

Difahamkan, pihak yang datang menziarah juga ada bertanyakan beberapa soalan yang sangat sensitif dan tidak sepatutnya membuatkan ramai netizen bengang lalu menegur Aliff di ruang komen.

Video ‘interview’ ini juga mendapat perhatian dari adik Abam iaitu Ali Puteh yang kemudian memuat naik status di Instagramnya.

“Aliff Syukri.. Aku cabar kau jumpa aku dan keluarga. Dasar orang kaya yang mengambil kesempatan!!!” – Ali Puteh

Ramai netizen yang meluahkan rasa kurang senang mereka dengan tindakan Aliff yang didakwa tidak menghormati isteri arwah abam yang baru sahaja kehilangan orang tersayang.

Malah, tindakannya membawa beberapa jurukamera itu dianggap begitu terdesak untuk mendapatkan viewers tinggi dan keuntungan dari YouTube.


Warisan Letak 6 Calon Pada PRN Johor

JOHOR BAHRU: Warisan hari ini mengumumkan akan meletakkan enam calon pada pilihan raya negeri (PRN) Johor.

Presidennya, Shafie Apdal berkata, calon-calon itu terdiri daripada muka baharu.

Mereka adalah Hishamuddin Busri (DUN Pekan Nanas), Sandara Segaran Arumugam (Bekok), Mohamed Noor Suleiman (Mahkota), Chen Hain Kai (Johor Jaya), Lee Ming Wen (Bukit Batu) dan Mohamed Ridza Busu (Permas).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amanat terakhir Pairin buat PBS

KOTA KINABALU: Selepas 33 tahun memimpin Parti Bersatu Sabah (PBS), Tan Sri Joseph Pairin Kitingan hari ini menyampaikan ucapan dasar terakhirnya yang penuh beremosi sempena perasmian Kongres PBS ke-33, di sini.

Beliau akan menyerahkan jawatan Presiden PBS kepada timbalannya selama 24 tahun, Datuk Seri Dr Maximus Ongkili yang tidak dicabar pada pemilihan parti itu, kali ini.

Dalam amanatnya, Pairin, 78, mengimbau liku perjalanan parti diasaskan beliau pada tahun 1985, bermula sebagai pembangkang dan menyertai Barisan Nasional (BN) pada 1986, tetapi keluar gabungan itu pada 1990 sebelum kembali bersama BN pada 2002.

Bekas Ketua Menteri dan Timbalan Ketua Menteri Sabah itu berkata, sepanjang lebih tiga dekad penubuhannya, PBS tidak pernah berganjak daripada perjuangan berasaskan 10 teras utama yang telah menjadi ‘darah daging’ pemimpin serta ahli parti.

“Daripada 10 teras itu, sekurang-kurangnya empat amat dekat di hati kita iaitu perpaduan, masyarakat berbilang kaum, integriti politik dan hak-hak Sabah serta rakyatnya,” katanya.

Pairin turut mengimbau keputusan Pilihan Raya Umum Ke-14 (PRU-14) yang tidak berpihak kepada BN, sekali lagi memaksa PBS meninggalkan lagi gabungan itu untuk meneruskan kelangsungan perjuangan parti.

“Pada PRU-14, seperti kebanyakan parti komponen BN yang lain, pencapaian PBS kurang memberangsangkan. PBS hanya menang satu kerusi Parlimen berbanding lima pada PRU-13 dan enam kerusi Dewan Undangan Negeri (DUN).

“Namun ini bukan masa menuding jari dan menyalahkan sesiapa. Kini masanya untuk fokus kepada masa depan PBS, perbaiki kesilapan lalu dan jadikan ia panduan untuk hadapi pilihan raya akan datang. Lima tahun bukan lama, kita harus bertindak sekarang,” katanya.

Beliau turut melahirkan rasa kecewa dengan tindakan Pertubuhan Pasok Momogun Kadazandusun Murut Bersatu (UPKO) yang disifatkannya belot hingga gabungan PBS bersama BN dan dengan sokongan Parti Solidariti Tanah Airku (STAR) tidak dapat membentuk kerajaan di Sabah.

Katanya, PBS dan BN berjaya menubuhkan kerajaan di Sabah selepas PRU-14 namun harapan hancur apabila UPKO ‘melompat’ dan bergabung dengan WARISAN untuk menubuhkan kerajaan.

“Bagi PBS, keadaan politik Sabah adalah disebabkan oleh ‘pembelotan’ UPKO, sedangkan mereka telah menandatangani komitmen untuk terus berjuang bersama PBS dan PBRS (Parti Bersatu Rakyat Sabah) pada Pemukiman Tatap BN Pemimpin Tertinggi ketiga-tiga parti, awal tahun ini.

“Setelah menang beberapa kerusi pada PRU-14 menggunakan platform BN, berbekal manifesto dan dana daripada BN, UPKO dengan mudah meninggalkan kita begitu sahaja, seolah-olah persahabatan dan perjuangan bersama kita selama ini tidak bermakna langsung,” katanya.

Beliau turut melahirkan keyakinan terhadap masa depan PBS di bawah pimpinan Maximus, apa lagi dengan pengalaman serta kewibawaan Ahli Parlimen Kota Marudu itu mengembalikan kegemilangan parti berkenaan. – BH Online


3 Beradik Bawa Lari Jenazah Bapa Didenda

LAHAD DATU: Tiga beradik lelaki masing-masing didenda RM1,000 oleh Mahkamah Majistret di sini, hari ini kerana menghalang tugas pegawai kesihatan dengan membawa lari jenazah bapa mereka yang perlu disaring Covid-19 dari Hospital Lahad Datu, Rabu lalu.

Majistret Ryan Sagirann Rayner Jr menjatuhkan hukuman itu terhadap Said Jipri, 27, dan kembarnya, Sabri serta adik mereka Jenrey, 26, selepas mereka mengaku bersalah atas pertuduhan yang dibacakan secara bersama.

Ryan Sagirann turut memerintahkan kesemua tertuduh dipenjara satu tahun lagi jika gagal membayar denda. Semua tertuduh membayar denda itu.

Tiga beradik itu didakwa menghalang Mohamad Izwan Ahmad Saibi iaitu pegawai diberi kuasa oleh Kementerian Kesihatan Malaysia, daripada melakukan kewajipannya di Khemah Zon Pesakit Bawah Siasatan (PUI) Jabatan Kecemasan Hospital Lahad Datu pada 8.30 malam, 20 Januari lalu.

Pertuduhan dikemukakan mengikut Seksyen 22(a) Akta Pencegahan dan Pengawalan Penyakit Berjangkit 1988 dan boleh dihukum mengikut Seksyen 24 (a) akta sama dibaca bersama Seksyen 34 Kanun Keseksaan.

Terdahulu, Timbalan Pendakwa Raya Risal Abd Fikkah memohon mahkamah menjatuhkan hukuman setimpal terhadap semua tertuduh sebagai pengajaran dengan mengambil kira perbuatan mereka boleh mendatangkan risiko kesihatan ketika pandemik Covid, dengan Lahad Datu kini masih dikategori zon merah.

Peguam Hafizah Mohd Akram Khan dari Yayasan Bantuan Guaman Kebangsaan, yang mewakili tiga beradik itu, bagaimanapun, memohon mahkamah menimbang hukuman ringan dengan alasan ia merupakan kesalahan pertama kesemua tertuduh selain mereka mempunyai pendapatan rendah dan perlu menanggung keluarga.

“Ketika kejadian semua tertuduh berasa tertekan, sedih dan hilang pertimbangan selepas mendapat tahu bapa mereka meninggal dunia dan semua tertuduh ketika itu percaya bapa mereka meninggal dunia disebabkan strok serta sesak nafas dan bukan kerana Covid-19,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Asyik Nangis Terus, Bapa Lempar Bayi Ke Dinding Sampai Mati

Seorang lelaki bertindak kejam apabila membaling anak tirinya yang berusia 15 bulan ke dinding hingga mati selepas enam hari berkahwin dengan ibu kanak-kanak malang berkenaan.

Tribunnews melaporkan, Roni Andriawan membaling anak tirinya ke dinding beberapa kali selepas kanak-kanak berkenaan menangis tidak berhenti-henti.

Jurucakap polis Serang Baru, Wito berkata, kejadian berlaku di sebuah rumah di Desa Sukasari, Bekasi pada Isnin lalu ketika isteri suspek, Danis Aprilia yang baru dikahwininya tiada di dalam bilik.

Katanya, Roni berang selepas kanak-kanak berkenaan yang demam terus menangis walaupun mangsa sudah diberi ubat.

“Kerana berang Roni membaling kanak-kanak itu ke dinding hingga menyebabkan kepalanya cedera.

“Roni mengaku dia membaling anak tirinya sebanyak tiga kali dengan dua kali kepala mangsa terkena dinding,” katanya.

Ujarnya, apabila ibu mangsa masuk ke dalam bilik dia terkejut melihatnya anaknya tidak bergerak.

“Wanita itu segera membawa kanak-kanak itu ke klinik berhampiran tetapi doktor mengesahkan mangsa sudah meninggal dunia.

“Roni ditangkap tidak lama selepas kejadian itu dan dia akan didakwa atas tuduhan membunuh,” jelasnya. – Agensi


Sabah Wajibkan Pelitup Muka Ditempat Awam Mulai 1 Ogos Ini

KOTA KINABALU: Kerajaan Sabah mengambil langkah sama seperti kerajaan persekutuan dalam mewajibkan penggunaan pelitup muka di tempat awam bermula 1 Ogos ini.

Ketua Menteri, Datuk Seri Panglima Mohd Shafie Apdal berkata, langkah itu selaras dengan arahan diperingkat persekutuan yang mewajibkan semua memakai pelitup muka apabila berada di tempat awam.

“Saya sudah tandatangan kerana kita mesti selaraskan. Oleh itu, kita harap semua orang akan mengikut peraturan ini dan jangan ambil ringan arahan sebegini.

“Saya minta kerjasama ibu bapa, keluarga dan anak-anak supaya jangan ambil ringan arahan pemakaian pelitup muka ini,” katanya ketika mengulas tentang arahan mewajibkan penggunaan pelitup muka berkuatkuasa 1 Ogos ini.

Pada 23 Julai lalu, Menteri Kanan (Kluster Keselamatan) Datuk Seri Ismail Sabri Yaakob menyatakan pemakaian pelitup muka diwajibkan di tempat awam dan pengangkutan awam yang sesak bermula 1 Ogos.

Orang ramai boleh dikenakan denda RM1,000 di bawah Akta 342 (Akta Pencegahan dan Pengawalan Penyakit Berjangkit 1988) sekiranya gagal mematuhi peraturan baharu ini.

Mengenai perkembangan kes Covid-19 Sabah, Mohd Shafie meminta rakyat agar sentiasa mematuhi penjarakan sosial serta memakai pelitup muka demi menghentikan penularan jangkitan Covid-19.

Katanya, wabak ini boleh merebak jika tiada penjarakan sosial dan ini dapat dilihat di negara-negara lain di rantau ini. Malah, negeri lain sudah ada tanda-tanda peningkatan kes.

Semalam, terdapat kes import rakyat tempatan yang pulang dari Pakistan yang disahkan positif.

”Untuk itu, kita akan mengambil langkah dalam sedikit masa lagi untuk pastikan kita kawal secara ketat (kemasukan dari luar negara).

“Wabak ini boleh merebak khususnya daripada rakyat tempatan yang balik dari luar negara,” jelasnya.

Ditanya tentang langkah mewajibkan individu baru balik dari luar negara dikuarantin di pusat kuarantin, Mohd Shafie berkata, pusat kuarantin di Sabah telah dikenal pasti.

Menurutnya, sekarang ini kerajaan menggunakan hotel-hotel yang telah dikenal pasti sebagai pusat kuarantin demi keselesaan individu dan petugas kesihatan.

Disamping itu, pusat kuarantin lain termasuk Kompleks Sukan Kota Kinabalu, Likas juga masih tersedia.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Rayu Jalan Kampung Dibaik Pulih

BEAUFORT: Kerajaan digesa membaikpulih jalan rosak menuju ke Kg Logpond Weston, dekat sini selepas hampir 10 tahun tidak pernah diselanggarakan.

Seorang penduduk yang hanya mahu dikenali sebagai Yusof berkata kerosakan di atas permukaan laluan itu bertambah teruk dan pihak berwajib tidak pernah datang untuk membaikinya.

“Aduan mengenai perkara ini sudah berulang kali dibuat.

“Selain itu, banyak lagi laluan yang rosak tapi kerajaan seolah-olah membiarkan perkara ini,” katanya.

Katanya, jalan berkenaan yang menghubungkan Kg Logond dan Kg Hulu dan Pekan Weston digunakan setiap hari sama ada untuk ke pekan Weston atau pekan Beaufort.

Yusof mendakwa, jalan raya itu dalam keadaan sudah lebih 10 tahun tanpa ada sebarang tindakan diambil.

“Kami harap UPPM Dun Lumadan bersama wakil rakyat supaya turun meninjau keadaan jalan raya di kampung ini.

Jangan biarkan jalan ini terus rosak sebelum berlaku sebarang kemalangan jiwa,” katanya. – Harian Ekspres


Warisan Nafi Terlibat Serang Papagomo Di KKIA

KOTA KINABALU: Parti Warisan Sabah (Warisan) menafikan terlibat dengan insiden kekerasan ke atas Papagomo di Lapangan Terbang Antarabangsa Kota Kinabalu (KKIA) yang berlaku pada Ahad.

Setiausaha Agung Warisan Datuk Loretto Padua berkata, Warisan tidak akan menyokong mana-mana budaya samseng yang cuba dibawa ke negeri ini.

“Kami tidak tahu menahu berkenaan insiden tersebut sehinggalah ia diviralkan. Warisan tidak akan menyokong mana-mana budaya samseng kerana itu bukan budaya kami disini.

“Walaupun Papagomo menunjukkan aksi samsengnya sebelum ini sehinggakan mendatangkan ketidakpuasan hati kepada pelbagai pihak, namun ini tidak bermakna kita perlu meletakkan maruah kita serendah Papagomo.

“Warisan tidak berkompromi dengan budaya samseng,” katanya dalam satu kenyataan, di sini hari ini.

Pagi tadi, Exco Pemuda UMNO Muhammad Azri Wan Deris atau dikenali sebagai Papagomo membuat laporan polis selepas insiden diseranf sekumpulan lelaki di KKIA.

Papagomo dalam kenyataan di laman media sosial Facebooknya mendakwa beliau dipukul sekumpulan lelaki dipercayai penyokong Warisan.

”Harap pihak polis siasat dan ambil tindakan ke atas mereka sekumpulan penyokong Shafie Apdal (Ketua Menteri Sabah) yang memukul saya dan harap pihak polis tidak mengabaikan laporan yang saya buat ini walau siapa pun mereka itu yang bertindak ganas menyerang saya,” ujarnya.


Rumah Pusaka Musnah, Penghuni Tinggal Sehelai Sepinggang

TAWAU: Tidur lena seorang pengawal keselamatan selepas keletihan pulang bekerja pada waktu malam, terganggu apabila terdengar jeritan keluarganya mengatakan rumah pusaka mereka terbakar, di Lorong Haji Sundu, Batu 2, Jalan Apas, di sini, hari ini.

Dalam kejadian pukul 12.15 tengah hari itu, Jais Jamaluddin, 42, bingkas bangun dan memeriksa seluruh rumah sebelum berlari ke bahagian tingkat bawah yang turut dijadikan kediaman berasingan.

“Disebabkan (tingkat bawah) berkunci, saya terpaksa memecahkan pintu sebelum kepulan asap yang memenuhi ruangan bawah itu keluar.

“Panik melihat keadaan itu, saya segera berlari semula ke bahagian atas untuk menyelamatkan barangan berharga,” katanya dalam keadaan sugul, ketika ditemui wartawan.

Bagaimanapun, hasrat Jais terbantut, apabila keadaan lantai rumah terlalu panas, menyebabkan dia terpaksa berlari keluar tanpa sempat sebarang harta benda.

Tambahnya, selain rumah pusaka dianggarkan berusia 39 tahun, sebuah motosikal miliknya dan teksi ahli keluarga lain yang diletakkan di bawah rumah, turut musnah.

Bagi seorang peniaga, Murni Sahabu, 39, ketika kejadian hanya tiga anaknya berumur tiga hingga lapan tahun tinggal di rumah bersama ibu mertua.

“Sebaik tiba di lokasi, hanya ibu mertua di rumah, manakala semua anak saya sudah melarikan diri ke kawasan lebih selamat.

“Saya kemudiannya segera mengarahkan ibu mertua untuk meninggalkan rumah kerana api sudah merebak sehingga rumah sebelah,” katanya.

Tambah Murni, mujur api berjaya dikawal segera dan kediaman mereka yang terletak hanya beberapa meter dari lokasi terbakar, selamat.

“Hanya anak bongsu yang menangis dipercayai trauma akibat melihat kebakaran besar itu dengan bahang yang terlalu panas,” katanya.

Sementara itu, tinjauan di lokasi mendapati sekurang-kurangnya enam buah kereta dan tiga motosikal musnah terbakar.

Ketua Jabatan Bomba dan Penyelamat Malaysia (JBPM) Pegawai Kanan Bomba II Sukur Hatta berkata, dianggarkan lebih 20 rumah musnah sepenuhnya dalam kejadian tersebut.

“JBPM menerima panggilan kecemasan berhubung kejadian itu pada pukul 12.28 tengah hari tadi sebelum 40 anggota bomba dan tiga jentera dikejarkan ke lokasi kejadian bagi mengawal keadaan.

“Bagaimanapun, keadaan cuaca yang panas dan berangin menyebabkan api cepat merebak sehingga memusnahkan lebih banyak kediaman yang diperbuat daripada struktur separa kekal,” katanya.

Selain itu, JBPM turut berdepan masalah tekanan air rendah dan sumber air yang jauh sekali gus mengganggu sedikit usaha memadamkan api.

Tambah Sukur, api berjaya dikawal pada pukul 1.35 petang tadi.

“Tiada kecederaan atau kemalangan jiwa dilaporkan setakat ini.

“Kami masih menyiasat punca kebakaran dan jumlah kerugian yang ditanggung mangsa ekoran kejadian itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ziarah Aidilfitri Tidak Dibenarkan Mulai Hari Ini

KUALA LUMPUR: Memasuki hari kedua bulan Syawal hari ini, bermakna rakyat tidak boleh lagi meneruskan budaya kunjung mengunjung dan aktivit ziarah Aidilfitri selepas ini berikutan pelaksanaan Perintah Kawalan Pergerakan Bersyarat (PKPB).

Bagi mengekang penularan wabak koronavirus (Covid-19), kerajaan sebenarnya memberi kelonggaran itu hanya pada hari pertama sambutan Aidilfitri dengan syarat perlu mematuhi prosedur operasi standard (SOP), antaranya terhad kepada 20 ahli keluarga terdekat, mengamalkan jarak sosial dan menjaga kebersihan.

Meskipun ada segelintir golongan degil enggan mematuhi SOP dengan mencuba nasib merentas negeri untuk pulang ke kampung, namun sebilangan besar masyarakat di negara ini dilihat sudah dapat menyesuaikan diri dengan norma baharu sambutan perayaan itu tahun ini.

Misalnya, masjid, surau dan tanah perkuburan yang menjadi tumpuan utama umat Islam pada 1 Syawal saban tahun, dilihat sepi dan lengang susulan perintah larangan yang dilaksanakan di kebanyakan negeri.

Perintah larangan itu juga secara tidak langsung memberi kelebihan kepada umat Islam di negara ini mengeratkan hubungan silaturahim sesama keluarga menerusi solat sunat Aidilfitri dan penyampaian khutbah di kediaman masing-masing.

Selain itu, bagi golongan bujang yang tidak dapat pulang ke kampung beraya bersama keluarga tercinta, kemajuan teknologi dimanfaatkan sepenuhnya dengan menggunakan aplikasi panggilan video yang digunakan untuk mengubati rindu mereka terhadap anggota keluarga.

Sememangnya sudah menjadi tradisi sambutan Aidilfitri adalah saat terbaik untuk mengeratkan hubungan silaturahim dengan sanak-saudara, sahabat handai serta jiran tetangga dan masyarakat pelbagai agama dan bangsa di negara ini dengan saling berkunjung pada hari raya.

Namun, penularan pandemik Covid-19 tidak mengizinkan tradisi itu diteruskan pada tahun ini kerana aktiviti ziarah Aidilfitri melibatkan pergerakan dan berjumpa dengan ramai orang pada satu-satu masa, termasuk dengan golongan mudah terjejas seperti warga emas, pesakit kronik dan kanak-kanak.

Menurut Ketua Pengarah Kesihatan, Datuk Dr Noor Hisham Abdullah, sebanyak 62.6 peratus daripada kes kematian akibat COVID-19 terdiri daripada mereka berusia 60 tahun ke atas manakala 80.7 peratus kes kematian melibatkan mereka yang menghidap penyakit kronik seperti kencing manis, darah tinggi, buah pinggang dan penyakit lain.

Malah, Menteri Kanan (Kluster Keselamatan), Datuk Seri Ismail Sabri Yaakob, pernah mengingatkan orang ramai supaya mendisiplinkan diri untuk elak berjumpa orang ramai walaupun kelonggaran diberikan untuk beraya kerana sudah ada kes jangkitan wabak Covid-19 di luar negara akibat aktiviti ziarah itu.

Beliau mengambil contoh kejadian di Bahrain dan New Jersey, Amerika Syarikat apabila ada keluarga yang terdiri daripada 16 individu menghadiri majlis berbuka puasa dan empat orang berkumpul untuk jamuan makan yang akhirnya menyebabkan mereka semua dijangkiti Covid-19.

Ada sebabnya mengapa kerajaan melaksanakan larangan ziarah Aidilfitri itu, bukan semata-mata untuk menyekat sepenuhnya pergerakan orang ramai ketika musim perayaan tetapi bagi mengekang penularan wabak Covid-19 yang mungkin membawa maut kepada golongan berisiko tersebut.

Justeru, umat Islam diminta supaya bersabar menerima ketetapan sambutan bulan Syawal tahun ini dalam norma baharu dengan hati yang terbuka. – BERNAMA


Rohan Shah Ketua Polis Daerah Lahad Datu Baharu

LAHAD DATU: Timbalan Ketua Jabatan Siasatan Jenayah Risikan Kuala Lumpur, Asisten Komisioner Rohan Shah Ahmad dilantik sebagai Ketua Polis Daerah Lahad Datu yang baharu.

Rohan mengambil alih tugas itu daripada Asisten Komisioner Nasri Mansor yang bertukar posisi dengannya.

Majlis Serah Terima Tugas berlangsung di Dewan Sri Mawar Ibu Pejabat Polis Daerah Lahad Datu yang disaksikan Timbalan Pesuruhjaya Polis Sabah DCP Datuk Mazli Mazlan.

Mazli yang mewakili Pesuruhjaya Polis Sabah Datuk Hazani Ghazali ketika berucap berkata, pertukaran itu diharap dapat menyambung pimpinan untuk memperkasakan kemampuan keberkesanan pasukan dalam menghadapi apa jua cabaran mendatang.

“Pertukaran dapat memperkaya dan memperluaskan tugas kepada pegawai dan mampu menyumbang ke arah peningkatan produktiviti serta membolehkan pegawai melihat organisasi dari prespektif yang berbeza dalam membawa perubahan keberkesanan dalam organisasi,” katanya.

Beliau berkata demikian dalam teks ucapan yang disampaikan Mazli selepas menyaksikan Majlis Serah Tugas Ketua Polis Daerah dan Pengerusi PERKEP Ibu Pejabat Polis Daerah Lahad Datu.

Turut hadir, Ketua Polis Daerah Kunak Superintendan Baharin Md Tahir.

Menurut beliau, Polis Diraja Malaysia (PDRM) Sabah mempunyai halatuju dalam mencapai visi dan misi yang telah ditetapkan pucuk pimpinan.

Katanya, ketualah yang memainkan peranan dalam mencorakkan masa depan organisasi di bawah kepimpinannya.

“Adalah menjadi hasrat PDRM Sabah untuk melihat kesinambungan dan kelangsungan kepimpinan yang dinamik serta berterusn seperti yang pernah dipikul dan dipersembahkan rakan-rakan yang terdahulu.

“Apa juga bantuan, nasihat, idea dan tunjuk ajar yang diperlukan dalam apa juga permasalahan, kita semua akan sedaya upaya membantu sebagai satu pasukan umpama ‘berat sama dipikul, ringan sama dijinjing,” katanya.

Hazani berkata, dunia kepolisian masa kini berkembang dan berbeza serta ekspektasi masyarakat kepada PDRM semakin tinggi.

Menurutnya, dalam melaksanakan tugas penguatkuasaan isu-isu keselamatan termasuk jenayah menjadi semakin kompleks dan mencabar.

Katanya, atas sebab itu kebajikan semua anggota perlu diambil berat kerana ianya mampu meningkatkan prestasi, semangat dan kualiti kerja.

“Dalam keadaan tugas dan tekanan kerja yang semakin berat dan mencabar, saya percaya adalah penting mereka bekerja dalam suasana dan budaya kerja yang harmoni di pejabat yang secara tidak langsung boleh membantu mereka menangani tekanan kerja seterusnya memastikan mereka dapat berkhidmat dengan baik demi keselamatan dan keamanan,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Dipertimbangkan Dapat Pusat 999 Sendiri

KUALA LUMPUR: Sistem kecemasan 999 mendapat perhatian malam ini, dengan seorang menteri berkata ia akan diperbaiki susulan kematian empat beranak di Sabah yang dilaporkan akibat kelewatan masa tindak balas.

Seorang lagi menteri turut membayangkan negeri itu bakal mendapat pusat panggilannya sendiri.

Empat beranak itu maut dalam kebakaran rumah mereka di Penampang, Sabah, baru-baru ini dengan kritikan hebat terhadap sistem 999 selepas anggota bomba yang dikerahkan ke tempat kejadian lambat tiba di situ.

Dalam sidang Dewan Rakyat hari ini, Menteri Komunikasi dan Multimedia Annuar Musa berkata, sistem tindak balas kecemasan itu akan diperbaiki supaya memaparkan maklumat lokasi tepat bagi panggilan diterima oleh pusat panggilan 999.

Susulan itu, Menteri Perumahan dan Kerajaan Tempatan Reezal Merican Naina Merican berkata, kelewatan anggota bomba di Sabah tiba di lokasi di Penampang itu antara lain disebabkan empat alamat berbeza diberikan oleh pemanggil.

Bomba tiba di lokasi yang salah, 4km dari situ, dan terpaksa berpatah balik untuk ke tempat sebenar kebakaran berlaku.

Reezal memberitahu Dewan Rakyat ketika menggulung perbahasan Usul Menjunjung Titah Diraja di Dewan Rakyat hari ini bahawa waktu respons bomba hanya seminit lewat berbanding sasaran 10 minit bagi setiap laporan kecemasan.

Siasatan forensik Jabatan Bomba dan Penyelamat mendapati kebakaran bermula lebih awal daripada panggilan kecemasan pertama yang dibuat pada 2.49. Panggilan telah diterima di Ayer Keroh, Melaka, sebelum dialihkan ke ibu pejabat bomba di Sabah.

Walaupun mengakui sistem 999 bukan di bawah kementeriannya, Reezal berkata pihaknya mencadangkan pusat respons di Sabah dan pantai timur Semenanjung.

“Apabila laporan dibuat, dialek orang Sabah mungkin sukar difahami seseorang di Melaka,” katanya.

Satu lagi pusat respons boleh diadakan di zon utara Semenanjung, katanya.

Buat masa ini cuma ada tiga pusat respons di Ayer Keroh, Kuala Lumpur dan Kuching, Sarawak.

Kebakaran di Penampang itu meragut nyawa Matthew Wong, 50, isterinya Jecky Vun Kon Fung, 48, dan anak mereka Brendan, 18, serta Eric, 15. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Pengumuman Pembukaan Sesi Sekolah Dibuat Dua Minggu Awal

KUALA LUMPUR: Sesi persekolahan hanya akan dibuka selepas Kementerian Pendidikan (KPM) yakin keadaan kembali pulih dengan pengumumannya akan dibuat dua minggu lebih awal.

Menteri Kanan (Pendidikan), Dr Mohd Radzi Md Jidin, berkata aspek keselamatan, kebersihan, dan pengawalan penularan jangkitan termasuk amalan penjarakan sosial akan diberi keutamaan apabila sesi persekolahan dibuka.

Bagaimanapun katanya, pembukaan sekolah ketika ini hanya membabitkan kelas peperiksaan awam iaitu Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan peperiksaan antarabangsa setara.

“KPM sudah menyediakan Garis Panduan Pengurusan Sekolah Pasca Perintah Kawalan Pergerakan (PKP) yang mesti dirujuk pihak sekolah dan ibu bapa.

“Ia bagi memastikan pengurusan sekolah berjalan lancar serta pengajaran dan pembelajaran (PdP) berlaku dalam keadaan selamat,” katanya pada sidang media di Putrajaya dekat sini, hari ini.


Lelaki Dakwa Diri Kebal Bisa Maut Dipatuk Ular Tedung

MANILA: Lelaki Filipina yang mendakwa dirinya Lelaki Ular kerana kebal daripada bisa ular, maut selepas dipatuk di lidah ketika cuba mencium reptilia itu.

Bernardo Alvarez, 62, sempat menangkap ular jenis Tedung Filipina Utara sebelum meninggal dunia, apabila ular itu memasuki rumah penduduk pekan Mangaldan, wilayah Pangasinan pada 9 Julai lalu.

Dilaporkan, penduduk bersorak apabila Bernando berjaya menangkap ular berbisa itu dan dia dikatakan cuba menunjukkan aksi kepada mereka yang berkumpul.

Bernando memegang ular tedung itu dan membawa ia rapat ke muka untuk melakukan aksi seperti mencium reptilia berkenaan.

Malangnya, spesies itu yang dikenali sebagai paling berbisa di dunia mematuk mulut Lelaki Ular terbabit dan terkena lidahnya, sebelum dia jatuh dan meninggal dunia tidak lama selepas itu.

Pegawai Kesihatan Wilayah Dr Anna de Guzman berkata, bisa ular boleh menyebabkan lumpuh dan itu yang berlaku kepada Lelaki Ular itu.

“Kelumpuhan boleh menghentikan pernafasan mangsa, memberi kesan kepada oksigen dalam badan dan menghentikan degupan jantung,” katanya.

Ketika petugas kesihatan memeriksa Bernando, lelaki itu sudah tidak memberi reaksi dan badannya kaku kesan daripada bisa ular, malah mengesankan racun daripada patukan itu meresap ke sistem respiratori yang terus membawa maut. – Agensi


Kereta Terbakar Selepas Rempung Pencawang Elektrik

TENOM: Dua lelaki termasuk seorang remaja berusia 17 tahun sempat menyelamatkan diri selepas kenderaan dinaiki mereka hilang kawalan sebelum merempuh pencawang elektrik dan terbakar 90% dalam kemalangan di Kampung Gumisi Kemabong, di sini, petang semalam.

Ketua Balai Bomba dan Penyelamat (BBP) Tenom, Mohd Zainal Sinsian berkata pihaknya menerima panggilan kecemasan mengenai nahas itu, jam 7.30 petang.

Katanya sepasukan 6 pegawai dan anggota dari BBP Tenom dikejarkan ke lokasi kejadian yang terletak 35 kilometer dari balai.

“Kemalangan melibatkan sebuah kenderaan jenis Toyota Corona terbabas sendiri lalu melanggar pencawang di tepi jalan dan terbakar 90%.

“Terdapat 2 orang mangsa terlibat berjaya keluar sendiri daripada kenderaan dalam keadaan selamat,” katanya dalam satu kenyataan malam tadi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jelius Mahu Pemain Tambadau Sabah Fokus Piala Malaysia

Selepas muncul juara Liga Perdana musim ini, pengendali Sabah Jelius Ating mahu pemainnya memberi fokus 100 peratus terhadap saingan Piala Malaysia musim ini yang bermula depan.

Anak jati Sabah yang terkenal dengan gelaran ‘The Iron Man’ kerana kekentalannya mengemudi benteng pertahanan pada era 90-an berkata, kejayaan melayakkan diri ke peringkat separuh akhir saingan piala berprestij itu musim lalu membakar semangatnya untuk membantu pasukannya berada pada kedudukan yang lebih baik musim ini.

“Tahun lepas, kita berjaya ke separuh akhir Piala Malaysia sebelum tewas dengan agregat 7-1 kepada Perak, jadi tahun ini kita mahu membuat kemunculan yang lebih baik berbanding musim lalu,” kata Jelius selepas kekalahan 2-1 pada aksi terakhir liga bertemu Terengganu FC II (TFC II) di Stadium Sultan Ismail Nasiruddin Shah, malam tadi.

“Kami harap dengan kejayaan menjuarai Liga Perdana musim ini pemain tidak berada dalam kedudukan selesa tetapi perlu menjadikan kejayaan itu sebagai motivasi untuk melangkah lebih jauh dalam saingan Piala Malaysia musim ini.

“Pemain juga perlu mempamerkan karakter terbaik dalam saingan kali ini untuk bersaing dengan pasukan yang lebih hebat terutama pasukan daripada Liga Super dan Liga Perdana.”

Mengulas pertemuan itu, Jelius mengakui pemainnya gagal mempamerkan corak permainan sebenar sehingga mudah dihukum pasukan tuan rumah.

“Sebenarnya perlawanan malam ini (malam tadi) pemain tidak menunjukkan karakter sebenar mereka walaupun kita menurunkan barisan pemain kedua, namun kita mahu menang biarpun tidak begitu terdesak selepas menjuarai liga.

“Secara keseluruhannya saya tidak berpuas hati dengan persembahan pemain yang diturunkan, mereka sepatutnya menggunakan peluang itu untuk mempamerkan aksi terbaik.

“Bagaimanapun menjelang Piala Malaysia nanti kita perlu mempersiapkan pasukan dan memperbaiki kelemahan ketara terutama cepat hilang bola sekali gus gagal menguasai permainan,” katanya.


Carian ‘Kahwin Sepupu’ Di Google Meningkat Semasa Aidilfitri

Cuba bayangkan diri anda dalam situasi ini.

Anda sedang bosan berada dalam kumpulan keluarga dan sanak-saudara yang sedang berhimpun pada Hari Raya. Masing-masing ada topik sendiri, tetapi tidak bagi diri anda yang jarang-jarang bertemu dengan mereka.

Hendak melarikan diri, nanti apa pula kata yang lain, sehinggalah anda terlihat seseorang yang menarik untuk dipandang.

Tidak sangka anda mempunyai saudara atau ahli keluarga yang cantik atau kacak, anda pun mengumpulkan semua keberanian untuk mendekatinya.

Borak punya borak, dia adalah sepupu atau saudara terdekat anda yang tidak pernah diketahui selama ini.

Barangkali situasi inilah yang berlaku kepada rakyat Indonesia setiap kali tibanya sambutan Aidilfitri.

Topik berkahwin dengan sepupu telah menjadi satu perdebatan yang hangat di Indonesia baru-baru ini berikutan peningkatan populariti carian ‘menikah dengan sepupu’ di Google semasa dan selepas percutian Aidilfitri minggu lepas.

Trend ini dicatatkan oleh kumpulan pengkaji bebas Objektiva Indonesia, yang juga melihat trend carian yang serupa terhadap kata kunci yang sama setiap tahun pada musim Hari Raya dari tahun 2015 hingga 2019.

Grafik menunjukkan bahawa untuk Aidilfitri tahun ini yang jatuh pada 5 Jun, bilangan carian untuk ‘sepupu’ meningkat dari 2 hingga 8 Jun.

Menariknya, mereka yang datangnya dari bandar Yogyakarta kelihatan paling mempunyai rasa ingin tahu terhadap topik ini berdasarkan permintaan carian mereka.

Antara kawasan lain yang dinyatakan adalah Kalimantan Timur, Lampung, Sulawesi Selatan dan Kalimantan Selatan.

Topik viral ini yang tidak dapat dielakkan, telah mencetuskan perbincangan dalam talian dalam kalangan masyarakat Indonesia mengenai sama ada menikahi sepupu adalah keputusan tepat atau sebaliknya.

Berkaitan topik ini, terdapat juga peningkatan yang ketara dalam carian ‘hukum menikah dengan sepupu’.

Perkahwinan antara sepupu dibolehkan dalam undang-undang Islam. –coconuts


Sebarang Perubahan SOP Di Sabah Diumumkan Esok Atau Lusa – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, sebarang perubahan terhadap prosedur operasi standard (SOP) perintah kawalan pergerakan (PKP) di Sabah hanya akan diumumkan esok atau lusa.

Katanya, setakat ini, semua SOP masih kekal termasuk waktu perniagaan kedai makan dan restoran yang bermula jam 7 pagi hingga 7 malam.

“Tunggu pengumuman (perubahan SOP) esok atau lusa,” katanya.

Terdahulu, hari ini, Menteri Kanan (Keselamatan), Ismail Sabri Yaakob mengumumkan operasi kedai makan dan restoran dibenarkan bermula jam 6 pagi sehingga 10 malam, bermula esok.

Katanya, keputusan itu dibuat selepas mengambil kira rayuan dan pandangan pengusaha kedai makan.

Sementara itu, Masidi berkata, sebanyak 190 kes baharu Covid-19 dicatatkan di Sabah, hari ini, menjadikan jumlah kumulatif kini sebanyak 68,767.

Katanya, tiada kes kematian akibat wabak itu direkodkan, hari ini, manakala 151 lagi pesakit telah sembuh dan discaj daripada hospital atau Pusat Kuarantin dan Rawatan Berisiko Rendah (PKRC).

”Setakat ini, seramai 1,407 pesakit sedang menerima rawatan iaitu 431 orang di hospital, 965 orang di PKRC awam manakala sembilan orang di Pusat Tahanan Sementara (PTS) atau Penjara.

”Bilangan pesakit dalam ICU pula ialah 67 orang dan 16 orang lagi memerlukan alat bantuan pernafasan atau ‘ventilated’,” katanya.

Beliau berkata, 75 kes baharu yang dicatatkan hari ini adalah hasil saringan kontak rapat, 57 kes daripada saringan kluster, 27 saringan bergejala, 21 kes daripada saringan bersasar dan 10 kes lagi adalah daripada lain-lain kategori.

Katanya, tiga kluster baharu turut direkodkan iaitu Kluster Kuarters Bata Durok di Keningau, Kluster Linau Kumpang di Kota Belud dan Kluster Tembok Kota Kinabalu membabitkan daerah Kota Kinabalu, Papar serta Penampang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Pemburu Haram Ditahan, Rampas Bakakuk & Syabu

KENINGAU: Tiga lelaki yang dipercayai menjalankan kegiatan pemburuan haram di Hutan Simpan Sepulut, di sini, ditahan Pasukan Gerakan Am (PGA) dalam Op Bersepadu Khazanah (OBK) semalam.

Dalam operasi 1 pagi itu, turut dirampas selaras senjata api buatan sendiri jenis ‘bakakuk’ dan tiga paket plastik berisi syabu.

Komander Briged PGA Sabah, Senior Asisten Komisioner Mohd Abduh Ismail berkata, operasi bersepadu itu dijalankan dengan kerjasama Jabatan Perhutanan Sabah, Jabatan Hidupan Liar Sabah dan Tabung Hidupan Liar Sedunia (WWF).

Katanya, semasa rondaan dijalankan di Batu 63, Hutan Simpan Sepulut, pasukan operasi terserempak dengan sebuah kenderaan pacuan empat roda dalam keadaan mencurigakan.

“Pemeriksaan lanjut membawa kepada penemuan beberapa barang salah seperti senjata api buatan sendiri, peluru dan dadah.

“Ketiga-tiga suspek berusia 19 hingga 25 tahun kemudiannya ditahan dan dibawa ke Ibu Pejabat Polis Daerah (IPD) Keningau untuk tindakan selanjutnya,” katanya ketika dihubungi, hari ini.

Mohd Abduh berkata, semua barang yang dirampas seperti kereta, motosikal dan senjata api dianggarkan bernilai keseluruhan RM56,165.

Katanya, siasatan lanjut dijalankan mengikut Seksyen 8 (a) Akta Senjata 1960 dan Akta Dadah Berbahaya 1952.

“Kes juga akan diserahkan kepada pegawai penyiasat IPD Keningau dan IPD Kinabatangan untuk membantu siasatan lanjut,” katanya. – HMetro


PAS Turunkan Lebih 1,000 Jentera Ke PRK Kimanis

KOTA KINABALU: Biarpun pembabitannya tidak disebut oleh kepimpinan UMNO, namun PAS Sabah akan berpegang kepada Muafakat Nasional bagi membantu memastikan kemenangan calon Barisan Nasional (BN) dalam Pilihan Raya Kecil (PRK) Parlimen Kimanis pada 18 Januari ini.

Pesuruhjaya PAS Sabah, Mohd Aminuddin Aling berkata, mereka akan menggerakkan lebih 1,000 orang jentera PAS sepanjang kempen pilihan raya itu berlangsung.

Beliau berkata, memandangkan Kimanis mempunyai lebih 70 peratus pengundi muslim, beliau meletak harapan tinggi agar majoriti muslim itu akan berpihak kepada UMNO dan Muafakat Nasional.

Mengenai fokus PAS dalam PRK Kimanis, Aminuddin berkata, isu permuafakatan antara pendekatan yang akan digunakan oleh PAS dalam mendekati rakyat di Kimanis.

”Bila sebut tentang muafakat, ia sendiri satu kekuatan dan kita mahu permuafakatan itu dibawa ke Sabah agar boleh mendapat kemenangan dan perpaduan nasional,” katanya dalam sidang akhbar sempena PRK Parlimen Kimanis, di sini hari ini.

Beliau berkata, strategi yang akan digunakan dalam PRK Kimanis bergantung kepada manifesto calon, namun antara perkara yang diberi keutamaan oleh PAS adalah Muafakat Nasional.

Tambahnya, untuk pengundi bukan Islam, PAS akan turun bersama-sama pemimpin bukan Islam dalam PAS Sabah untuk bersama-sama mendekati masyarakat bukan Islam di Kimanis.

Aminuddin berkata, PAS Sabah akan turut dibantu oleh pemimpin dan ahli-ahli parti dari Semenanjung Malaysia.

Muafakat Nasional antara UMNO dan PAS dimeterai pada 14 September 2019 bagi membentuk kerjasama serta mengembangkan naratif Islam dan Melayu.

Muafakat Nasional itu antara lain bertujuan untuk memperkasa agenda Islam, Melayu dan bumiputera secara tuntas dalam kerangka Perlembagaan Persekutuan demi membangun watan yang sejahtera serta membentuk kerjasama dengan mengembangkan naratif Islam dan Melayu tanpa menafikan kepelbagaian agama, kaum dan budaya sebagai paksi kepada kestabilan politik, keharmonian kaum serta kesejahteraan negara.


Tipu Isteri Ke Pontianak Naik Pesawat Sriwajaya Air, Lelaki Ini Rupanya Ke Bali Dengan ‘Skandal’

INDONESIA kini sedang berkabung dengan tragedi jatuhnya pesawat Sriwijaya Air SJ 182 pada hari Sabtu, 9 Januari lalu. Difahamkan, semua 62 orang yang terdiri daripada 50 penumpang dan 12 orang kru tewas.

Namun, disebalik musibah yang menimpa, ada kisah lucu dan wajar di ambil pengajaran kepada mereka yang sudah berumah tangga.

Memetik laporan berita Padang Kita, seorang lelaki yang diberi nama sebagai bos besar telah mengaku kepada isterinya bahawa dia akan ke Pontianak dari Jakarta untuk tujuan perniagaan.

Dia juga memberitahu isterinya bahawa dia akan menaiki pesawat Sriwijaya Air pada hari Sabtu, 9 Januari yang dijadualkan berlepas pada pukul 2.00 petang.

Bagaimanapun, temberangnya diketahui apabila berita mengenai jatuhnya pesawat Sriwijaya Air mula dilaporkan oleh media tempatan. Lelaki itu akhirnya mengaku bahawa dia tidak ke Pontianak, tetapi sebenarnya ke Bali untuk menemui wanita simpanannya.

Kisah ini turut dimuat naik oleh akaun  @Thojenk melalui aplikasi TikTok pada hari Isnin, semalam. Difahamkan, dia ke Bali untuk bercuti dan menyambut ulang tahun dengan perempuan simpanannya.

“Sekarang dia bingung mahu kembali ke rumah atau tidak, kerana di rumah [isterinya] sudah menyediakan kerusi dan khemah untuk para tamu yang datang untuk berkabung,” tulisnya akaun TikTok tersebut.

Di satu sudut yang lain, isterinya dilaporkan bersyukur kerana dia tidak menjadi korban terjatuhnya pesawat Sriwijaya Air. Manakala di sudut yang lain, temberang suami akhirnya ‘kantoi’ dengan isterinya.

Berita ini telah mendapat perhatian netizen di TikTok, ada yang menyatakan bahawa kisah curang lelaki ini akhirnya dipaparkan secara umum. Manakala yang lain pula mengatakan bahawa pulang atau tidak, dia sudah lama mati dengan isterinya.

A post shared by Boyke Dian N (@drboykediannugraha)


Kalah Judi, Lelaki Izinkan Saudara & Rakan Puaskan Nafsu Dengan Isterinya

Seorang lelaki di India tergamak mempertaruhkan isterinya sendiri ketika berjudi dan apabila tewas, dia memberi keizinan untuk rakan dan saudara maranya merogol mangsa.

Mangsa yang tidak diketahui identitinya itu tinggal berdekatan dengan Balai Polis Zafarabad di Jaunpur, Uttar Pradesh, India, mendakwa suami berada di pengaruh alkohol pada hari kejadian dan rakannya, Arun serta saudaranya, Anil, kerap datang ke rumah mereka.

Menurut laporan media tempatan, selepas kejadian itu mangsa terus pergi ke rumah bapa saudaranya. Namun si suami mengekorinya dan cuba memujuk mangsa serta mengakui kesilapannya.

Mangsa bersetuju untuk pulang semula ke rumah selepas mendengar permohonan maaf dari lelaki itu.

Malangnya, ketika dalam perjalanan pulang ke rumah, si suami memberhentikan kenderaannya di satu tempat dan mengizinkan rakan-rakannya sekali lagi memperkosa mangsa.

Pada awalnya, polis enggan menerima laporan polis yang dibuat mangsa, tetapi akhirnya terpaksa juga menerima setelah mangsa membawa perkara itu ke mahkamah.


RM68.32 Juta Bantuan Covid-19 Sabah Telah Dibelanjakan – Hajiji

KOTA KINABALU: Peruntukan sejumlah RM160 juta yang disediakan kerajaan negeri dilihat akan dapat memanfaatkan seramai 1.67 juta penerima dalam kalangan kumpulan sasar yang telah dikenal pasti.

Ketua Menteri Datuk Seri Panglima Hajiji Noor berkata, daripada jumlah itu, RM34.86 juta telah diperuntukkan bagi menyediakan bantuan bakul makanan kepada individu yang dikuarantin dan penduduk tersenarai dalam e-Kasih yang terjejas akibat pandemik Covid-19 setakat semalam.

Sementara, untuk Bantuan Prihatin Covid-19, sejumlah RM33.76 juta telah diperuntukkan kepada 113, 919 orang penerima daripada kumpulan sasar.

Ia termasuk bantuan kewangan secara sekali bayar (one off) bagi mereka yang bekerja dalam pelbagai sektor seperti pertanian, pelancongan, pengangkutan, perniagaan iaitu penjaja, golongan rentan di bawah B40, e-Kasih, anak yatim, OKU, ibu tunggal, pemandu teksi, pemandu bas, pemandu lori dan juga pelajar universiti di Sabah yang terkesan.

Untuk makluman, sebanyak RM7.3 juta diperuntukkan kepada 24,343 orang penerima bantuan am, anak yatim, orang tua, kanak-kanak dan Orang Kurang Upaya (OKU). Manakala, sebanyak RM1.33 juta bagi 4,446 orang ibu tunggal.

Manakala, sebanyak RM15.67 juta diperuntukkan kepada 52,228 orang petani, golongan B40 terdiri daripada nelayan, pekebun sawit, pekebun kecil koko, penoreh getah dan penternak.

“Untuk pemandu pelancong, malim gunung, porters Taman Kinabalu, penggiat seni dan dive masters seramai 2,984 dengan perbelanjaan RM895,200. Selain itu, sejumlah RM4.85 juta diperuntukkan kepada 16,179 orang yang berdaftar dengan eKasih dan golongan B40.

“Sementara, RM100,000 diperuntukkan kepadda 1,721 pelajar Institusi Pengajian Tinggi di Sabah. Manakala, sebanyak RM1.16juta diperuntukkan kepada 3,860 orang pemandu teksi, bas dan lori termasuklah Institusi Memandu Sabah serta Bot-bot Penambang (Menumbok/Labuan, Orang Sabah),” katanya dalam sesi pertanyaan lisan persidangan Dewan Undangan Negeri (DUN) Sabah, di sini hari ini.

Beliau berkata demikian bagi menjawab pertanyaan lisan daripada Calvin Chong (DAP-Elopura), Datuk Ewon Benedick (UPKO-Kadamaian), Datuk Christina Liew (PKR-Api Api), Tan Lee Fatt (DAP-Likas) mengenai peruntukan dana daripada kerajaan negeri dan persekutuan yang dibelanjakan bagi membantu golongan terkesan akibat pandemik Covid-19 di Sabah.

Untuk bantuan kepada penjaja pula, beliau berkata, sejumlah RM 2.45 juta diperuntukkan kepada 8,158 orang penjaja.

Selain bantuan kewangan, kerajaan negeri turut memberikan pengecualian sewa gerai penjaja bagi tempoh tiga bulan mulai Oktober hingga Disember, pengecualian fi bagi penjaja untuk tahun 2021 dan pengecualian sewa Projek Perumahan Rakyat (PPR) di bawah Pihak Berkuasa Tempatan (PBT) dan Lembaga Pembangunan Perumahan Bandar (LPPB) untuk bulan Oktober hingga Disember.

Manakala, peruntukan RM50 juta daripada kerajaan persekutuan digunakan bagi memerangi dan membendung pandemik Covid-19 di Sabah.

Dana tersebut digunakan bagi pembayaran penginapan dan makan minum petugas barisan hadapan (frontliners) dan petugas-petugas; penyewaan kenderaan bagi kegunaan petugas barisan hadapan; pembelian peralatan perlindungan diri (PPE) untuk semua agensi kecuali Kementerian Kesihatan Malaysia; dan keperluan di Pusat Kuarantin dan Pusat Rawatan Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hina Islam: Belia Usia di Sabah lapor polis

SANDAKAN – Badan Belia Pertubuhan Islam Seluruh Sabah (Belia Usia) Bahagian Sandakan dan Beluran membuat laporan polis terhadap pemilik akaun Facebook menggunakan nama Sally Yen kerana menghina agama Islam di laman sosial berkenaan.

Ketua Belia Usia Beluran Lokman Madlis berkata pihaknya bersama Belia Usia Sandakan membuat laporan tersebut di Balai Polis Sandakan, semalam, agar tindakan diambil terhadap pemilik akaun Facebook itu kerana menyiarkan kenyataan berbentuk penghinaan dan fitnah.

“Kami (Belia Usia Beluran dan Sandakan) mendapat pesanan daripada Ketua Belia Usia Sabah (Anggota Dewan Undangan Negeri Kemabong, Jamawi Jaafar) mengenai hantaran Facebook itu dan memutuskan untuk membuat laporan polis terhadap pemilik akaun terbabit.

“Hantaran di Facebook itu tidak harus dimuat naik kerana ia akan merosakkan keharmonian masyarakat pelbagai kaum dan kepercayaan di negara ini,” katanya ketika dihubungi Bernama di sini hari ini.

Lokman berkata dalam hantaran Facebook itu, pemilik akaun terbabit bukan sahaja menghina Islam sebagai “agama diciplak daripada agama Kristian”, tetapi juga memfitnah Nabi Muhammad SAW dengan perkataan kesat.

Katanya ketua Belia Usia bahagian lain di negeri ini juga dijangka membuat laporan polis terhadap pemilik akaun Facebook itu.

Beliau berkata Belia Usia mempunyai 26 bahagian di seluruh negeri ini.

Di KOTA KINABALU, Pertubuhan Penyatuan Islam Sabah turut membuat laporan polis agar tindakan diambil terhadap Sally Yen. – BERNAMA


Agong Lantik Semula Tun Mahathir Jadi Perdana Menteri Sementara

Kuala Lumpur, 24 Feb – Yang di-Pertuan Agong, Al-Sultan Abdullah Ri’ayatuddin Al-Mustafa Billah telah berkenan melantik YAB Tun Dr Mahathir Mohamad sebagai Perdana Menteri sementara.

Kenyataan tersebut telah disampaikan Ketua Setiausaha Negara, Mohd Zuki b Ali sebentar tadi.

Terdahulu, Tun Mahathir telah melepaskan jawatannya sebagai Perdana Menteri siang tadi dalam percaturan politik beliau dalam kerajaan Pakatan Harapan.